Скульптура — Башҡорт Википедияһы\nСкульпту́ра (лат. sculptura, от sculpo — киҫеп алам, сүкеп алам) — йәбештереп, сүкеп, киҫеп йәки ҡойоп, күләмле һүрәттәр (статуя, бюст, барельеф һ.б.) тыуҙыра торған сәнғәт төрө һәм шул сәнғәттең әҫәре; һынлы сәнғәт төрө, әүәләп, ҡойоп, юнып, сүкеп һын эшләү сәнғәте ; соҡоп, уйып, ҡойоп төрлө һындар яһай торған сәнғәт төрө, шул сәнғәттең әҫәрҙәре; балауыҙ, таш, балсыҡ, мәрмәр һ.б. материалдар ҡулланып, йәбештереп, сүкеп, киҫеп йәки ҡойоп, күләмле һүрәттәр тыуҙыра торған сәнғәт төрө; һынлы сәнғәт төрө, әҫәрҙәре өс үлсәмле формала һәм ҡаты материалдарҙан семәрләү, артыҡ таш йәки башҡа блокты башланғыс массанан сығарыу (формалаштырыу ысулы) ярҙамында эшләнә. Йомшаҡ материалдарҙан моделләштереү (греч. παυττⓢ — моделләштереү) ҡапма-ҡаршы формалашыу ысулына нигеҙләнгән, сөнки был сәнғәт төрө оҫтаһы каркасҡа пластик материал өҫтәй. Сәнғәтте уҡытыу теорияһында һәм методикаһында был ысулдар, ҡағиҙә булараҡ, скульптура сәнғәтенә һәм пластик сәнғәтенә бүленә.\n«Салауат Юлаев» бронза скульптураһы (Өфө), 1963—1967\nАйырым рәссамдар ижадында улар айырым урын алып тора, әммә башҡалары уларҙы берләштерә: мәҫәлән, балсыҡ, гипс йәки балауыҙ моделен һынландыралар, ә һуңынан уны ҡаты материалға күсерәләр йәки бронза йәки фарфорға һалалар (тимәк, терминдар: бронза пластик, ваҡ фарфор пластика, һығылмалылыҡ). Шуға күрә скульптура — балсыҡтан, балауыҙҙан, таштан, металлдан, ағастан, һөйәктән һәм башҡа материалдарҙан яһалған сәнғәт.\nҮҙен скульптура сәнғәтенә бағышлаған рәссамды скульптор йәки һынсы тип атайҙар. Уның төп бурысы — кеше фигураһын реаль йә идеаллаштырылған формала еткереү, скульптурала хайуандарҙың һүрәттәре икенсел роль уйнай (хайуандар скульпторҙарының эшен иҫәпкә алмағанда), йәғни ярҙамсы ҡиммәткә эйә. Скульптура сәнғәте тедиаллек, физик, ауырлыҡ һәм матди форма сифаттары принцибына нигеҙләнгән. Шуға күрә скульптор арауыҡты ситләтеп кенә, «һөйләүсе» атрибуттар аша йәки айырым компоциаль ситуацияларҙа (күп фигуралы арауыҡ композицияһы) һүрәтләй ала. Бындай скульптура сәнғәтен рельеф тип айырым әйтәләр.\nСкульптура һүҙе сәнғәт төрөнән башҡа, шул сәнғәттең айырым бер әҫәрен аңлата.\n1 Скульптура төрҙәре\n2 Бәләкәй скульптуралар формаһы\n3 Скульптураның башҡа төрҙәре\nЧарльз Таунли үҙенең скульптуралар галереяһында, Иоганн Цоффани, 1782 йыл\nСкульптараның төп жанрҙары\nСкульптураның сәнғәтте тасүирлау ысулдары:\nкүләмле формалар төҙөү;\nһығылмалы модельдәр төҙөү (әүәләү);\nфактура әҙерләү (ҡайһы осраҡта төҫөн билдәләү).\nтүңәрәк һын (статуя, төркөм, статуэтка, бюст)— бөтә яҡлап әйләндереп ҡарағанда ла аңлайышлы, йәтеш итеп әүәләп эшләнгән скульптура;\nРельеф (скульптура)— һыр, скульптураның бер төрө, яҫылыҡ өҫтөндәге ҡабарынҡы, һырлы йәки уйылған һүрәт, биҙәк.\nРельефның өс төрөн билдәләҙәр:\nБарельеф — яҫылыҡ өҫтөндә ҡабартып, яртылаш ҡалҡытып, әүәләп эшләнгән биҙәк йәки һүрәт, скульптураның бер төрө; дөйөм биләмдән ярты һыны сығып торған скульптур фигура.\nГорельеф — өҫкө йөҙөнән яртылаш сығарып эшләнгән скульптура төрө; яҫылыҡ өҫтөндә яртыһынан күберәк кимәлдә ҡалҡытып эшләнгән һын йәки һүрәт.\nКонтррельеф — фигуралар ҡалҡыу түгел, киреһенсә батынҡы.\nмонументаль скульптура (һәйкәлдәр, монументтар) — архитектура мөхите менән бәйле. Идея әһәмиәте, юғары ғөмөмиләштереү дәрәҗәһе, ҙурлығы менән айырыла; монументаль-декоратив скульптурала архитектура ҡорамалдары һәм комплексының бөтә биҙәү төрҙәре (атланттар, кариатидтар, фриздар, фронтон, фонтан, баҡса-парк скульптураһы) ҡулланылырға мөмкин;\nстанокта эшләнгән скульптура — мөхит менән бәйле булмаған, тәбиғи размерҙа йәки бәләкәйерәк, тәрән мәғәнәле әҫәр.\nБашҡарыу ысулы буйынса һәм ҡулланылған материалдары буйынса скульптура бер нисә тармаҡҡа бүленә: әүәләп эшләү — балауыҙ, балсыҡ кеүек йомшаҡ материалдан әүләп эшләү;\nТоравтика — һырланып эшләнгән һынлы сәнғәт әйберҙәренең өҫтөнә йоҡа ҡалай һалып сүкеп эшләү, матурлау, күсермәһен алыу ысулы;\nГлиптика — таш өҫтөнән семәрләү сәнғәте.\nКиң мәғәнәлә скульптура бер нисә тармаҡҡа бүленә: әүәләү йәки моделировка — балауыҙ һәм балсыҡ кеүек йомшаҡ материал менән эшләү сәнғәте; ҡойоу йәки торевтика — металдың рельефлы эшкәртеү, ҡойоу юлы менән йәки баҫып биҙәкләү; глиптика — ҡиммәтле таштарҙа семәрләп биҙәүсәнғәте; һынлы сәнғәт тармаҡтарына таш, ағас, металл һәм ҡаты матдәләрҙән эшләнгән сәнғәт әҫәрҙәре инә; бынан тыш, тәңкәләр һәм миҙалдар өсөн маркалар эшләү (миҙал сәнғәте).\nБәләкәй скульптуралар формаһыҮҙгәртергә\nӘҫәрҙәң бейеклеген һәм оҙонлоғон 80 сантиметрҙан бер метрға тиклем булырға мөмкин. Станок скульптураһы өсөн хас түгел, әммә сәнәғәт ысулы менән тиражларға мөмкин. Бәләкәй скульптуралар формаһы һәм декоратив-ғәмәли сәнғәт бина архитектураһы булараҡ бер-береһе менән симбиоз барлыҡҡа килтерә, уны биҙәгән түңәрәк скульптура бер ансамблде тәшкил итә. Ваҡ скульптур формаһы ике йүнәлештә — масса-күләм әйберҙәр сәнғәте һәм үҙенсәлекле, берҙән-бер әҫәрҙәр сәнғәте булараҡ үҫешә. Ваҡ скульптура жанрҙары һәм йүнәлештәре — портрет, жанр композициялары, натюрморт, пейзаж. Бәләкәй, арауыҡ-күләмле формалар, ландшафт биҙәлеше һәм кинетик скульптура була.\nСкульптураның башҡа төрҙәреҮҙгәртергә\nКинетик скульптура — ысынбарлыҡтағы хәрәкәт күрһәтелгән кинетик сәнғәт төрө. Боҙ скульптуралары — боҙҙан эшләнгән художестволы композициялар. Ҡом скульптуралары — ҡомдан эшләнгән художестволы композияциялар. Скульптура өсөн материалдар — металл, таш, балсыҡ, ағас, гипс, ҡом, боҙ һәм башҡалар. Эшкәртеү ысулдары — әүәләү, китеп алыу, ҡойоу, сүкеү һәм башҡалар.\n↑ Русско-башкирский словарь по изобразительному искусству (Р. Р. Фатихов)\n↑ Русско-башкирский словарь терминов и понятий по черчению (Ф. М. Бикбаев, 2008)\nВаяние // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том). — СПб., 1890—1907. (рус.)\nЭнциклопедия скульптуры (рус.)\nhttps://ba.wikipedia.org/w/index.php?title=Скульптура&oldid=1098462 ҡабул ителгән\nПоследний раз редактировалась 29 ноябрь 2021 в 15:25\nБыл бит һуңғы тапҡыр 15:25 29 ноябрь 2021 үҙгәртелгән.


Алда бер ниндәй ҙә проблемалар көтөлмәгән кеүек ине лә би т. "Труд" гәзитендә Рәсәй баҙарында һатылған йәшелсә - емеш продукцияһының сифатһыҙ булыуы, башлыса алғанда, "химик" ысул менән өлгөртөлгән ҡарбуздар һатылыуы тураһында мәҡәлә б аҫылғандан һуң, беҙҙең гәзитте уҡыусылар Өфөлә был йәһәттән хәлдәрҙең нисек тороуы менән ҡыҙыҡһыныуын белдерҙе. Ысынлап та, Өфө баҙарҙарында һатылған ҡарбуз, шулай уҡ ҡыяр,\nабрикос сейә һәм башҡа йәшелсә - емештәрҙең сифаты нисегерәк икән Һөҙөмтәлә мин башым - аяғым менән ҡарбуз проблемаларына сумдым.\nБашта Үҙәк баҙарға юл тоттом. Ташкенттан килтерелгән ҡарбуздар павильонда килоһы 15 һум менән һатыла. Урамда һатылған Әстерхан ҡарбуздары иһә туғыҙ һум 50 тин тора. Уларҙы һатыусыларға мин"Әстерхан ҡарбуздары өсөн иртәрәк түгелме әле, август айында ғына өлгөрөргә тейеш бит, моғайын , химик өҫтәмәләр менән "бешергәндәрҙер"" - тигән һорауҙар\nменән маҙаларына тейҙем. Яуаптар төрлө булды. Бер ҡыҙ иһә\nасыулы тауыш менән:"Һеҙ нимә Быйыл Әстерханда йәй беләһегеҙме ниндәй ҡыҙыу торҙо!" - тип яуапланы. Әммә "Үҙеге ҙ Әстерханданмы" - тигән һорауыма иһә "Юҡ, Өфөнән", - тигә н\nяуап алдым. Икенсе урында ир кеше мине күршелә һатылған түңәрәк ҡарбуздарҙы алмағыҙ, уларға химия өҫтәлгән, тип\nөгөтләргә маташты. Үҙенең ҡарбуздары иһә ҡауын һымаҡ оҙонса . "Минеке таҙа", - тип дауам итә ул намыҫлы күҙҙәрен миңә текләп.\nҺөҙөмтәлә баҙар һатыусыларының береһе лә үҙ теләге менән ғәйебен - нәҡ уның ҡарбуздарында нитраттар һәм пестицидтар саманан тыш булыуын танымаясағы аңлашылды. Әммә минең шигем артҡандан - арта ғына бара - уларҙың бер - береһенә ғәйеп яғырға маташыуҙары бер ҙә юҡҡа ғына түгелдер.\nМоғайын, һеҙҙең дә иғтибар иткәнегеҙ барҙыр, баҙарҙа перс ик, алма, слива, сейә һәм башҡалар - барыһы ла яһалма кеүек күҙгә ташлана. Уларҙың бер табы ла юҡ, шып - шыма, ялтырап т оралар, матурҙар, ҡап та йот инде. Улар аҙналар буйына күҙ я уын алып ятырға мөмкин, һәм береһе лә серемәй. Әлбиттә. Килоһы 150\nһум торған һары сейәне һәр кем һатып ала алмай, шуға күрә емеш үҙенә боҙолорға мөмкинселек бирмәйенсә, һуңғы\nминутына тиклем һаҡланырға тейеш. Башҡа емештәргә лә шундай уҡ ҡараш.\nБаҙар буйлап йөрөүсе дилетант роленән туйғас, мин компетентлы сығанаҡтарға мөрәжәғәт итергә булдым. Башта Роспотребнадзорҙың БР буйынса териториаль идаралығының\nхалыҡ туҡланыуын күҙәтеү бүлегенә юл тоттом. Бүлек мөдире Илдар Уразбахтин гәзит уҡыусыларҙың йәшелсә һәм еләк - емештең сифатына ҡағылышлы һорауҙары барлыҡҡа килеүе хаҡында ишеткәс, ауыр һулап түбәндәге тарихҡа индерерлек фразаны әйтте.\n- Нимә, - тине ул, - үткән йылда ашағандар, ә быйыл һорау ҙар\nХәйер, артабан ул мине матбуғат вәкиле булараҡ, рәсми мәғлүмәт менән таныштырыуҙан баш тартманы, быйыл йәшелсә продукцияһының сифаты буйынса рейдтар үткәрелмәгән икән әле. Әммә сит илдән, әйтәйек, Үзбәкстан, Әзербайжан һ. б. килтерелгән продукция башта таможняла тикшереү үтә, уны\nРоссельхознадзор мотлаҡ тикшерә, тип белдерҙе ул.\nШулай итеп, минең өсөн икенсе пункт булып өҫтә әйтелгән ойошма торҙо. Россельхознадзорҙың БР буйынса идаралығының үҫ емлектәрҙе һаҡлау һәм агрохимия бүлеге начальнигы урынбаҫары Людмила Коценко уларҙың хеҙмәте, нигеҙҙә, продукцияның хәүефһеҙлеген карантин тикшереү менән шөғөлләнеүе хаҡында һөйләне. Йәғни үҫемлек продукцияһы сик аша үткәндә йәки ул һатыуға сығарылғанда, Россельхознадзор\nуның менән бергә беҙҙең территорияға төрлө ауырыуҙар менән сирле үҫемлек һәки сүп үләндәренең орлоҡтары эләкмәүен күҙәтүе аҫтында тота.\nШулай уҡ был ойошма продукция сифатының сертификаттарын д а тикшерә, әммә һатылған йәшелсә - емештәрҙе контролдә тотоу, анализдар алыу менән шөғөлләнмәй. Быйыл граждандар\nбындай һорау менән мөрәжәғәт тә итмәгән. Һарытауҙа, мәҫәлән , йәшелсә продукцияһында пестицидтарҙың саманан тыш күплеге асыҡланһа, беҙҙә быға тиклем ундай хәлдәр булғаны юҡ, тине у л. Артабан миңә Россельхознадзорҙың Референт бүлегенә мөрәжәғәт итергә кәңәш бирҙеләр, мин шулай эшләнем дә. Әңгәмәсем - директор урынбаҫары Фәниә Сираева был хеҙмәттең күптән түгел, 2006 йылдың апрель айынан башлап эшләүен белдерҙе. Һәм уның эшмәкәрлеге шулай уҡ, нигеҙҙә карантин орлоҡтарға ҡайтып ҡала. Анализға продукция ала алмайҙар, сөнки быға хоҡуҡтары, хатта лабораториялары ла юҡ.\nХәйер, әгәр граждандар, әйтәйек, шик тыуҙырған ҡарбуздарын тотоп килә икән, уға анализ үткәреләсәк, әлбиттә. Әммә был осраҡта һатыусы һатып алыусы менән бергә килеп, ғәйепте үҙ өҫтөнә алмаһа, уны яуаплылыҡҡа тарттырыу мөмкин түгел. Әгәр\nҙә инде ул баш тартһа, конкрет ҡарбуздың нәҡ унан һатып алынғанлығын иҫбатлау проблема тыуҙырасаҡ.\nҺөҙөмтәлә мине продукция сифатын тикшереү буйынса даими р ейдтар үткәреүсе ойошма булараҡ Роспотребнадзорға йүнәлттелә р. Мәҡәләне яңынан уҡый башларға мөмкин.\nЙомғаҡ яһау сифатында гәзит уҡыусыларға нимә әйтә алам - батып барыусыларҙың ғүмерен ҡотҡарыу уларҙың үҙ ҡулында булыуы дауам итә. Баҙарға барыуығыҙға барлыҡ продукция\nтикшереү үткән һәм сифат билдәләре ҡуйылған тип ышанырға ярамай. Тағы бер тапҡыр хәтергә төшөрәйек, берәй нимә һатып алыр алдынан һатыусынан мотлаҡ сифат сертификатын һорарға кәрәк. Әгәр ҙә инде ниндәйҙер шик тыуа икән, оялып тормағыҙ, Р. Зорге урамы, 58 йәки Бессонов урамы, 2"а" адрес ы буйынса Роспотребнадзорҙың БР буйынса территориаль идаралығына мөрәжәғәт итегеҙ. Унда халыҡтан килгән ялыуҙар\nбуйынса эш даими рәүештә алып барыла.


Еңеүҙең етмеш етенсе яҙын ҡаршылай\nЕңеү – 77!\n9 Май , 10:35\nБыйыл Бөйөк Еңеүҙең 77 йыллығын билдәләйбеҙ. Йылдар үтеү менән йәндәрен аямай илебеҙ азатлығы өсөн көрәшкән хөрмәтле ветерандарыбыҙҙың сафы һирәгәйгәндән-һирәгәйә бара. Хәйбулла районында ла улар икәү генә ҡалған. Шуларҙың береһе – Аҡъяр ауылынан Иҙрис Әбделкәрим улы Түләшев. 97-се йәше менән барған ветеран Еңеүҙең 77-се яҙын ҡаршылай.\nУл 1925 йылдың 18 июлендә Йылайыр районы Һабыр ауылында тыуған. Биш йәшенән Хәйбулла районы Иләc ауылындағы туғандары ҡарап үҫтерә. Немец илбаҫарҙары баҫып ингәндә уға 16 йәш була. Колхозда хисапсы, ауыл советы сәркәтибе булып эшләй. 1943 йылда хәрби хеҙмәткә саҡырыла. Иҙрис Түләшев хәҙерге Ырымбур өлкәһендәге Чкалов хәрби пулемёт училищеһында уҡый, шунан уны һауа-десант ғәскәрҙәре сафына алалар. 1944 йылда яуға инә. Көнбайыш Украина, Молдавия, Румыния аша һуғыш юлдарын үтә. Ике тапҡыр яралана, дауаланып яңынан сафҡа баҫа. Венгрияны азат итеүҙә ҡатнаша. Ә Еңеүҙе Чехословакияла Праганан йыраҡ түгел ерҙә ҡаршылай.\nҺуғыштан һуң тағы 4 йыл Тулала һауа-десант ғәскәрҙәрендә хеҙмәт итеп, 1949 йылда ғына Башҡортостанға ҡайтыу бәхете тейә. Иҙрис Түләшев тыныс тормошта ғүмеренең күп йылдарын район матбуғатына бағышлай: «Хеҙмәт байрағы» гәзитендә яуаплы сәркәтип, мөхәррир урынбаҫары булып эшләп, хаҡлы ялға сыға.\nТормош иптәше менән өс бала тәрбиәләп үҫтерәләр. Иҙрис Әбделкәрим улы әүҙем тормош алып бара, йәш быуын менән осрашыуҙарҙа ҡатнаша, уларҙа илһөйәрлек тойғоһо тәрбиәләй. Районда үткән шахмат ярыштарын ҡалдырмай.\nБөйөк Ватан һуғышы ветеранының күкрәген бик күп наградалар биҙәй. I дәрәжә Ватан һуғышы ордены, «Хәрби хеҙмәттәре өсөн», «Германияны еңгән өсөн», «Венаны алған өсөн», шулай уҡ өлгөлө хеҙмәте өсөн ике тапҡыр «Хеҙмәт батырлығы өсөн», юбилей миҙалдарына лайыҡ була.\nИҙрис Түләшев – БАССР-ҙың атҡаҙанған мәҙәниәт хеҙмәткәре, Рәсәй һәм Башҡортостандың Журналистар союзы ағзаһы.\nХөрмәтле ветеранды яҡынлашып килгән Бөйөк Еңеү байрамы менән ҡотлайбыҙ, ныҡлы һаулыҡ, оҙон ғүмер теләйбеҙ.


Видеочивать ололар Өсөн 18, 18 - Видео чат - таныштырыу лайф - стрим тере!\nВидеочивать ололар Өсөн 18, 18\nЫсын кешеләрсә йәшәү өсөн көрәш Ҡанлы һуғышҡа әйләнеп урта быуат Тормош шарттарында, уңайлыҡтар һәм шарттар Булмау ниндәй ҙә медицина ярҙамыШул уҡ ваҡытта кеүек кеше Иртә үлә, сөнки ғаиләләргә өҫтөнлөк Бирә һәм ойоштороусы булараҡ, енси Өлгөргәнлек ғына етә. Көн беҙгә, улар өсөн үҙенсәлекле Технология беспрецедентного, медицина һәм мәҙәни Ҡаҙаныштарына, төрлө мөһим әйбер. Иң күп кенә аяҡ баҫа Башланы күреп, карьераһын төҙөп, һуңынан Ғына йорт партнерҙар эҙләйбеҙ һәм, Тыныс тормош өсөн уңай менән Һәм наслаждайся атмосфера диктор яратҡан кеше. Кемдер үҙен эҙләй, үҙ идеалдары Ябай йәки, теләгән алмаштыра алмай Шул, кем уны тап килә. Йыл менән. Кеше үҫә, әммә ул һаман Да буш тормош. Иптәше күптән инде раҫланы һәм Бөтә дуҫтары, коллегалары һәм, улар кеүек. Хатта элекке һуң үҙемде бәхетле Ғаилә тормошо синыфташтары социаль селтәрендә фотоларға. Нимә эшләргә. Шылтырата был видео-ч өсөн Өлкәндәр 18 - идеаль менән осрашыу Өсөн урындарға шул, кем генә Түгел эҙләгән, тик һеҙҙең өсөн шатланып. Беҙ онотмаҫҡа тейеш, тип күп Кеше билдәле бер йәшкә йәш Булған әле.\nикенсе раундта улар күсеп, тупик була.\nШуға ярашлы, видео-таныштырыу кеше Менән генә түгел, өлкәндәр өсөн Һеҙ бик ч йәш ҡыҙы Менән 18 йыл, әммә ханым Тормош тәжрибәһе менән һәм солидный.\nЙәше буйынса һәр-үҙе иҫ киткес\nЭротическое ч-рулетка өсөн 18-Йәйге һәм шул, кем өлкән, Д каста һәм категорияларға бүленә: Платформа шул тиклем яҡшы, тип Осраҡлы толкай кеше тәртибе бер-Береһенә ҡаршы килә.\nҺеҙ биреүҙә илдең әлеге ваҡытта Һеҙ ҡушылдығы әңгәмәләштек, һәм кеше Эҙләй, ләкин улай ғына түгел.\n18 видеочивать ир-егет менән Керә, малайҙар һәм ҡыҙҙар виртуаль Аналогтарын булараҡ, һеҙ ала алаһығыҙ, Һәм ир-аттар һәм ҡатын-Ҡыҙ, был һүҙҙәрҙе мәғәнәһе яҡшы Булғас, ул сабыш аттарын туҡтатып Булмай, йәки инә һәм өйҙәр, Һәр хәлдә, үҙ тормошо менән Кеҫә телефон йәки компьютер экранына инде. Хәҙер хатта пенсионерҙарҙы ла стесняйтесь, Тусоваться был ысул башҡа әйтерем Юҡ интернет, рецептар менән алмашырға, Бүләктәр һәм башҡа виртуаль дуҫтар Менән ҡыҙыҡ. Шулай булғас, ул ни тураһында Хәстәрлек күреп, бала сағымдың татлы Булыр тип кем икәнен генә Торған өлгөргәнлек күсә. 18 ч плюс рулетка, малайҙар Һәм ҡыҙҙар. төрлө йәштәге, һеҙҙең өсөн. һеҙ бында фекерҙәше һәм дуҫы Осратып, һөйләшеү һәм уларҙы уҡыусылар Сит телде белгән, илдең башҡа Кешеләр кеүек йәшәй. Нимә теләүселәр ҙә күп.\nКешеләргә иғтибарлы булыу, улар менән Аралашыу һеҙгә: бәлки, киләһе кеше - Үҙ яҙмышы.\nБеҙҙең сервис - был онлайн-өлкәндәр Өсөн видеочивать.\nУйлап түгел, өлкәндәр өсөн был Фильм рухи булырға оҡшай.\nКиреһенсә тапҡыр итеп: ҡулланыусы, ул Йәриә күрһәтеп, һөйләшеп хәлдә, ул Башҡа кеше өсөн хурлыҡлы мәҫәлән, Непристойный тәҡдим яһала, һәм беҙ тыйылған. Эротическое ч-рулетка теркәй алмайым - Төрлө темаларға аралашырға был асыҡ. Һеҙ виртуаль һәм реаль ваҡыт Режимында осрашыу ваҡытында эмоциялар, төрлө Хис-тойғолар переполненных. Был ваҡытта, ҡасан һөйләм йәки Романтик хистәр ялҡын дәрт, мөхәббәт, Кешеләр араһында үҙенең табыныу объекты Булып теләге тоҡанды йәнә һәм Йәнә ике мөмкин.\nМенән осрашыу Мөнәсәбәттәрҙе етди Ир-егет\nGratis Daten Met mannen In Nelson, British Columbia Dating Site\nдуҫлыҡ онлайн бушлай танышыу сайттарына теркәлдем был чатрулетка фокусник бушлай таныша видео чат балалар өсөн танышыу видео эротическое видео чат 18 ҡыҙы менән бушлай видеочить чатта теркәлергә рулетка менән телефон без интернета өлкәндәр өсөн видеочивать без теркәлгән таныштырҙы.


Тулы кәүҙәлеләргә нисек кейенергә? » Башкортостан кызы | Башҡортостан ҡыҙы\nҒәҙәттә, тулы кәүҙәле ҡыҙҙарҙың йөҙө яҡты, бит тиреһе һығылмалы, тығыҙ, йыйырсыҡтарһыҙ була торған. Уларҙан ниндәйҙер ғәжәйеп йылылыҡ, наҙ һирпелеп тора.\nҠаҡса йә тулы кәүҙәле булыуына ҡарамаҫтан, ҡатын-ҡыҙҙарҙың кәүҙәһен бер нисә төргә бүлеп ҡарайҙар. Был һөйәктәр төҙөлөшөнә һәм майҙың кәүҙәнең ҡайһы өлөштәрендә тупланыуына ҡарап билдәләнә. Барыһын да бер ҡалыпҡа һалып ҡарап булмай, һәр кемгә үҙенсәлекле буй-һын хас. Шунлыҡтан кәңәштәр ҙә төрлө булыр.\nТәүҙә буй-һын төрҙәрен билдәләп үтәйек. “Ҡом сәғәте” – ханымдар тулы кәүҙәле булһа ла, биле өҙөлөп тора. Бына шул билде нығыраҡ күрһәтергә кәрәк тә инде.\n“Өсмөйөш” тигәне кәүҙәнең билдән өҫкө йәки аҫҡы өлөшөндә май күберәк йыйылыуын аңлата. Тимәк, күрер күҙгә кәүҙәнең тулыраҡ өлөшөн кесерәйтә торған кейемдәр кейергә, ә ябығыраҡ урынын нығыраҡ күрһәтергә тырышыу яҡшы.\n“Овал” билдәһе кәүҙәһенең һәр өлөшө лә тигеҙ тулылыҡта булғандарға ҡағыла. Был ханымдарға модалы журналдарҙа тулы кәүҙәлеләр өсөн бирелгән кәңәштәр тура килеүсән.\nҠатын-ҡыҙҙар өсөн мөһим ҡағиҙә: билде һығып торған коррекциялаусы эске кейем менән дуҫлашыу. Ғөмүмән, эске кейемде һайлауға ентеклерәк ҡарарға кәрәк.\nЙыш ҡына тап дөрөҫ һайланмаған эске кейем буй-һынды ҡалынайтып күрһәтә. Дөрөҫ һайланғаны иһә мөғжизәләр тыуҙырыуға һәләтле. Бындай эске кейем йыйырылып торған урындарҙы шымартып ебәрә, шуның менән һығып торған кейемде кейергә лә булышлыҡ итә.\nЭске кейемде үлсәмгә тап килтереп кенә алырға кәрәк. Бәләкәсерәк булһа, ул тартылып торор һәм йыйырсыҡтарҙы арттырыр ғына. Ә ҙурырағы иһә тағы ла күләм өҫтәр.\nБюстгальтер һайлағанда, яҫы бауының (ләмкәһенең) киңлегенә иғтибар итегеҙ, юғиһә ул тәнегеҙгә йырып инеп, яурындарығыҙға баҫыр һәм уңайһыҙлыҡтар тыуҙырыр.\nЯбығырға иҫәп тотмайһығыҙ икән, әлеге ауырлығығыҙҙа үҙегеҙҙе яратырға өйрәнегеҙ. Үҙегеҙгә мөнәсәбәтегеҙ, уйҙарығыҙ әйләнә-тирәләгеләргә лә күсә. Шуға ла гүзәллегенә инанған “йомороҡай” үҙенә ышанмаған һәм йомоҡ “нәҙекәйбил”гә ҡарағанда һоҡланыулы ҡараштарҙы нығыраҡ тарта.\nӘ хәҙер стилист алымдарына күсәйек.\n1. Тоҡ кеүек киң кейемдәрҙе ташлағыҙ. Артыҡ һығып торғандарының да урыны һеҙҙең шкафта түгел. Кофта, күлдәк, салбарығыҙ үҙегеҙҙең үлсәмгә тап килеп кенә торһон – саҡ ҡына ҙурыраҡ та, бер аҙ ғына бәләкәсерәк тә булмаһын.\n2. Муйынығыҙҙы ҡапламау яҡшы. Бының өсөн өсмөйөшлө (V хәрефеләй тибеҙ) уйым йәки “инглиз яғаһы” яҡшы.\n3. Буй-һындың отошлораҡ, йәғни ябығыраҡ өлөшөн нығыраҡ күрһәтегеҙ, ә күләмлерәк ерен йәшерегеҙ. Бер ябай ҡағиҙәне иҫтә тотоғоҙ: кейем кәүҙәнең иң киң өлөшөндә тамамланырға тейеш түгел. Мәҫәлән, билдән өҫкө яғығыҙ күләмлерәк икән, ҡыҫҡа еңле кейем урынһыҙ булыр. Биленең нәҙеклеге менән маҡтана алмағандарға көндәлек кейемдәр араһынан ҡыҫҡа блузаларҙы алып ташлау отошлораҡ. Уның урынына янбаш һыҙығынан аҫҡараҡ төшкән оҙонайтылған жакет һәм свитерҙарға өҫтөнлөк бирегеҙ.\n4. Горизонталь һыҙыҡлы әйберҙәр кәүҙәгеҙҙе тағы ла ҡалынайтып күрһәтер, ә бына вертикаль һыҙыҡтар, киреһенсә, буй-һынығыҙҙы зифараҡ итер.\n5. Аҡһыл йәки сағыу төҫтәге кейем, дөрөҫ һайланмаһа, буй-һынды 1-2 үлсәмгә артығыраҡ күрһәтеүе бар. Бында тағы ла ҡайҙа арттырырға, ә ҡайҙа кәметергә икәнлеген иҫтә тотоу һәйбәт. Кәүҙәгеҙҙең өҫкө өлөшө йыуаныраҡ, ә аяҡтарығыҙ матур икән, өҫкө яҡҡа – ҡарағусҡыл, ә аҫтан аҡһыл кейем кейәбеҙ. Һәм киреһенсә: кәүҙәнең аҫҡы яғы күләмлерәк булғанда, ҡарағусҡыл итәк менән өҫкө яҡтағы аҡһыл блуза барыһын да тигеҙләп ҡуйыр.\n6. Эсегеҙ артыҡ беленеп торһа, биле өҫтәрәк булған, ә ҡорһаҡ тирәһендә туҡыма иркен төшөп торған кейемдәр был етешһеҙлекте йәшерергә ярҙам итер. Күкрәк аҫтына, ҡабырғаларға май ултырмай, шуға ла билде ошонда күтәреү отошло.\n7. Беше трикотаж туҡымалар – һеҙҙең ярҙамсы, нәҙек трикотаж менән иһә мауыҡмауығыҙ яҡшы.\nНиндәй аяҡ кейеме отошло?\nБында алтын урталыҡты тотоу кәрәк – туфлиҙарҙың күтәрмәһе артыҡ киң дә, бик нәҙек тә булмаһын. Үксәләрҙең ҡалынлығы менән балтырҙарҙың йыуанлығы үҙ-ара килешеп торорға тейеш. Дөрөҫ һайланмаған аяҡ кейеме аяҡтарҙы ҡыҫҡараҡ һәм йыуаныраҡ күрһәтеүе бар, шуға ла был мәсьәләгә етди ҡарарға кәрәк.\nНиндәй биҙәүестәр һайларға?\nБарыһы ла буй-һынға тап килергә тейеш. Бик бәләкәс нәмәләр күренмәй, юғалып ҡалыр, ә артыҡ ҙурҙары кәүҙәгә тағы ла күләм генә өҫтәр. Муйынға уртаса оҙонлоҡтағы сылбыр йәки муйынсаҡ, йомшаҡ ҡына төйнәлгән оҙон йәки ирекле төшөп торған шарфтар һеҙҙе зифараҡ күрһәтер.\nҺүҙ аҙағында киң танылыу яулаған тулы кәүҙәле ҡатын-ҡыҙҙарҙы хәтерегеҙгә төшөрөп үтәйек. Америка телейондоҙо, актриса, продюсер, йәмәғәт эшмәкәре, донъялағы иң бай һәм абруйлы һылыуҙарҙың береһе Опра Уинфри, танылған Рәсәй йырсыһы Алла Пугачева, дәртләндергес башҡарыуы менән әсир итеүсе Корнелия Мангоның исемдәрен атау ҙа етә. Тулы кәүҙә уларға уңышҡа, данға һәм ғаилә бәхетенә өлгәшеүгә бер ҙә ҡамасау була алмаған.


Изге күңелле, шәфҡәтле кешеләр аҙ түгел\nТере, илап ятҡан төргәкте дауахананың таш тупһаһына ташлап китеү өсөн буп-буш йөрәк кәрәктер инде ул. Ә сит балаға йәнен-тәнен биргән кешенең йөрәге ҡайнар булырға тейештер.\nСабыйҙар йортонан Өфөнөң үҫешендә тайпылыштар булған балалар өсөн 2-се Махсус коррекцион балалар йортона эләккәндә Динарға дүрт йәштән саҡ ҡына ашыуыраҡ була. Ихата буйлап сатанлап йөрөгәндә ул балалар йорто хеҙмәткәрҙәренең йөҙөнә йылмая биреберәк, өмөт менән ҡарай.\n- Бер аяғы уны бигерәк тә яфаланы, - тип хәтерләй балалар йорто директорының социаль-психологик эш буйынса урынбаҫары Гөлназ Таһирова. - Һөйәк сиренән тыш, уның башҡа ауырыуҙары ла етерлек ине. Әммә шундай аҡыллы, шат күңелле малай!\nДинар тырышып-тырмашып ауыртыу-һыҙланыуҙарына иғтибар бирмәҫкә маташты, һәм дәрестә һиҙелерлек уңыштарға өлгәште. Балалар менән дә теләп аралашты. Ғәрип балалар өсөн балалар йортона ул 2006 йылдың көҙөндә килде, ә яҙ инде уға патронат тәрбиәселәргә кандидаттар араһынан бер ғаиләне һайланылар.\n- Уларҙың тәүге осрашыуын күҙәтеп, беҙ шунда уҡ бының тәү ҡараштан мөхәббәт булыуын аңланыҡ. Етмәһә, ике яҡлы ла, - тип дауам итә Гөлназ Фәрхәт ҡыҙы. - Юҡҡа ғына, балалар - тәбиғи барометр, тип әйтмәйҙәр икән, Бүздәк районынан тап ошо балаһыҙ ғаиләне күргәс тә Динар, ҡулдарын йәйеп, "Әсәй! Атай!" тип ҡысҡырып, ҡаршы атланы.\nӘйтергә кәрәк, потенциаль алмаштырыусы ата-әсәгә алдан малайҙың физик хәле тураһында иҫкәрткәс, ир менән ҡатын, быныһы мөһим түгел, тип белдерһә лә, балалар йорто хеҙмәткәрҙәре шулай ҙа борсолоп торҙо: күҙмә-күҙ осрашҡанда нисек булыр бит әле? Әммә был борсолоуҙар бушҡа булды: өлкәндәр, күҙҙәренә йәш тулып, ҡосағын йәйеп Динарға ҡаршы барҙы. Әммә яҙмыш ир менән ҡатындың сит, етмәһә бигүк һау булмаған баланы алырға ҡарарын ныҡлыҡҡа һынанымы ни: малайҙы шунда уҡ алып ҡайтырға тура килмәне - ул ай буйына аяғы менән операцияла ятты. Дауахананан сығарғанда ул ап-аҡ, хәлһеҙ ине... Әммә был ир менән ҡатынды ҡурҡытманы. Патронат тәрбиәгә алыу тураһында килешеү төҙөлдө, һәм улар Динарҙы күтәреп алып ҡайттылар.\n- Балаға был ғаиләлә яҡшы булыуы тәүге барып ҡайтҡандан һуң уҡ аңлашылды, - тип һөйләй Таһирова. - Динарҙың йөҙөнән дә, уның һөйләүе буйынса ла, хәҙерге ата-әсәһенең һөйөү-наҙ тулы күҙ ҡарашынан да...\nӨс ай эсендә малай башҡортса өйрәнеп тә алған, шундай донъясылға әйләнгән - балалар йорто хеҙмәткәрҙәренә тауыҡтар йомортҡа һалһын өсөн уларҙы нисек ашатырға кәрәклеген, өйгә ниндәй аҙыҡ-түлек һатып алырға кәрәк булыуы хаҡында аңлатты. Хәҙер ул аяғынан аҙыраҡ интегә. Был, әлбиттә, үткәрелгән операция һөҙөмтәһе генә түгел, ә ир менән ҡатындың туҡтауһыҙ хәстәрлеге лә.\n- Алмаштырыусы ғаиләгә бер ғәрип баланы урынлаштырыу ғына ла - ҙур уңыш. Ә беҙ йәй башланыуға икәүҙе патронат ғаиләгә урынлаштырҙыҡ, тағы өсәүһе - әлегә ҡунаҡта, - тип һүҙҙе йомғаҡлай балалар йорто директоры Зинфира Ураҙбаева.\nЙә ярай, изге башланғысҡа хәйерле юл! Республикабыҙҙа иң ярҙамға мохтаждарға - ғәрип балаларға ярҙам ҡулы һуҙырға әҙер булған изге күңелле, шәфҡәтле кешеләр аҙ булмауына шатланырға ғына ҡала.\nҺүрәттә: велосипед Динарға аяғына күнекмә яһарға ярҙам итә.


64. Тәғабүн (Алданыу)\n(Тәғабүн сүрәһе 18 аяттан тора. Мәҙинәлә ингән. «Тәғабүн» — алданыу тигән һүҙ.)\nКүктәрҙә һәм Ерҙә нимә булһа, барыһы ла Аллаһты маҡтай. Милек-байлыҡ — Аллаһтыҡылыр. Маҡтау — Аллаһҡалыр. Аллаһтың ҡөҙрәте һәр нәмәгә етә.\nҺеҙҙе яралтҡан — Аллаһтыр. Ҡайһығыҙ — кәфер, ҡайһыларығыҙ мөьмин булдығыҙ. Аллаһ һеҙҙең ғәмәлдәрегеҙҙе күреп тороусы.\nКүктәрҙе һәм Ерҙе юҡтан бар итте. Һеҙгә һүрәт-ҡиәфәт бирҙе һәм һеҙҙең рәүешегеҙ бик тә гүзәл булды. Ҡайтыш та — Аллаһҡалыр.\nАллаһ күктәрҙә һәм Ерҙә булғандарҙың барыһын да белеп тора. Йәшереп-ҡасырып ҡылғандарығыҙҙы ла, асыҡтан-асыҡ ғәмәлдәрегеҙҙе лә белеп тора. Аллаһ күңелдәрҙә ниндәй теләк, баштарҙа ниндәй фекер булғанды ла белә.\nБайтаҡтан әүәлге йәшәйештәрендәге инҡарсыларҙың хәл-хәбәре һеҙгә килеп ирешмәнеме ни? Улар ҡылмыштарына күрә, язаһын да татыны. Улар өсөн әсе ғазап әҙерләнгән ине.\nПәйғәмбәрҙәр уларға ап-асыҡ дәлилдәр килтергән ине, ләкин улар:\n— Ғәҙәти бер бәндә беҙҙе тура юлға йүнәлтәсәкме? — тип инҡар иттеләр, йөҙ сөйөрҙөләр. Аллаһ та һис бер нәмәгә мохтаж түгеллеген күрһәтте. Аллаһ — байҙыр, маҡтауға лайыҡтыр.\nКәферҙәр менән мөшриктәр үлгәс яңынан терелеүҙе ҡәтғи инҡар иттеләр. Әйт һин уларға:\n— Валлаһи, һеҙ, һис шикһеҙ, яңынан тереләсәкһегеҙ, ахырҙа ғәмәлдәрегеҙ тураһында һеҙгә хәбәр биреләсәк, — тип. — Был эш Аллаһ өсөн бер ҙә ҡыйын түгел.\nШулай булғас, Аллаһҡа, уның Пәйғәмбәренә һәм индерелгән нурына (Ҡөръәнгә) иман килтерегеҙ. Аллаһ һеҙҙең ғәмәлдәрегеҙҙән хәбәрҙар.\nМәхшәр көнө — барығыҙ бергә туплана торған көн (иҫәп-хисап, юғалтыуҙар, алданыуҙар һәм табыштар көнө). Аллаһҡа иман килтереп, изгелек ҡылған кешенең хаталарын Аллаһ кисерер, уларҙы Аллаһ арыҡтарынан шишмәләр ағып ятыусы йәннәттәргә урынлаштырыр. Уар шунда мәңге ҡаласаҡ. Бына, бөйөк Маҡсат — Сәғәдәт шул булыр.\n(«Ҡиәмәт көнөндә кәферҙәр фани донъя тормошона алданып, форсатты ысҡындырғандарын аңларҙар. Йәүмүтүн тәғәбүн - ҡот осҡос алданыу, зарар күреү көнө». Али Тургут тәфсиренән.)\nИнҡарсылар менән аяттарымды ялғанға сығарыусылар йәһәннәмгә теркәлер. Улар шунда мәңге ҡаласаҡ. Ай-һай, хәтәр ер ул - улар барасаҡ йәһәннәм.\nБер генә ҡайғы ла Аллаһ әмеренән башҡа төшмәҫ. Аллаһҡа инанған кешенең күңелен Аллаһ тура юлға йүнәлтер. Аллаһ бар нәмәне лә белеп тора.\nАллаһҡа итәғәт итегеҙ. Пәйғәмбәргә лә итәғәт итегеҙ. Йөҙ сөйөрәһегеҙ икән, сөйөрөгөҙ (унан Раббыға ла, Пәйғәмбәргә лә зыян булмаҫ). Пәйғәмбәр бары тик үҙ вазифаһын асыҡ итеп белдереүсе генә.\nАллаһтан юғары һис бер башҡа ҡөҙрәт эйәһе юҡ. Мөьминдәр фәҡәт Аллаһҡа һыйынып, Уға ышанып йәшәйҙәр.\nӘй, иманлы кешеләр, ҡатындарығыҙ һәм балаларығыҙ араһында ла һеҙгә дошман булғандар бар. Улар менән һаҡ эш итегеҙ. Әммә уларҙы ғәфү итһәгеҙ, хаталары арҡаһында уларҙы ҡаҡмаһағыҙ, яңғылыштарын ҡаплап ҡалғылаһағыҙ, белеп тороғоҙ, Аллаһ — ярлыҡаусы, сикһеҙ миһырбанлы кисереүсе.\nДөрөҫөн генә әйткәндә, байлығығыҙ һәм балаларығыҙ һеҙҙе һынар өсөн генә. Бөйөк әжер иһә Аллаһ янында булыр.\nШулай булғас, булдыра алғанса, һеҙ Аллаһҡа ҡаршы баш күтәрмәҫкә тырышығыҙ. (Аллаһ әмерҙәрен) тыңлағыҙ, итәғәт итегеҙ, үҙ мөмкинлектәрегеҙҙән сығып, хәйер-саҙаҡа бирегеҙ. Нәфсеһен тыя белгән кеше Сәғәдәткә ирешер.\nАллаһ ризалығы өсөн бурыс бирһәгеҙ (сауаплы эш башҡарһағыҙ) Аллаһ һеҙҙең әжерегеҙҙе ҡат-ҡат арттырыр һәм һеҙҙе ярлыҡар. Аллаһ әжерҙе мул бирер, Ул яза бирергә ашыҡмай.\nЙәшерелгәнде лә, йәшерелмәгәнде лә Аллаһ белеп тора. Ул өҫтөндер, хикмәт эйәһелер.


Музыка мәктәбенә – пианино » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Белем һәм тәрбиә » Музыка мәктәбенә – пианино\nМузыка мәктәбенә – пианино 28.12.2018 // Белем һәм тәрбиә\nБашҡортостандағы балалар музыка мәктәптәренә 63 пианино бүләк ителә. Мәҙәниәт буйынса IV Республика кәңәшмәһендә мәҙәниәт министры Әминә Шафиҡова музыка ҡоралының мәктәптәргә бушлай тапшырылыуы тураһында белдерҙе.\n— Рәсәй Президенты күрһәтмәһенә ярашлы, Башҡортостан Хөкүмәте һәм Мәҙәниәт министрлығы Сәнәғәт һәм сауҙа министрлығы менән балалар сәнғәт мәктәптәренә 63 уйын ҡоралы тапшырыу тураһында килешеү төҙөнө. Әле ошо йүнәлештә эш алып барабыҙ, — тине министр.\nСәнғәт мәктәптәрен музыка ҡоралдары менән йыһазландырыу эшен Мәҙәниәт министрлығы алтынсы йыл инде тормошҡа ашыра. Республика уҡытыу-методика үҙәге директоры Лариса Марешова әйтеүенсә, ошо йылдарҙа 58 муниципаль берәмеккә 87 сәнғәт мәктәбе өсөн 124 миллион һумлыҡ музыка уйын ҡоралы тапшырылған.\nАвтор: Л. ДӘҮЛӘТБӘКОВА, Д. ҒӘБДРӘХИМОВА, Г. БАЛТАБАЕВА әҙерләне


GoWikipedia - Урал федераль округы — Башҡорт Википедияһы\nУрал федераль округы - 2000 йылдың 13 майында Рәсәй Федерацияһының президенты указы менән барлыҡҡа килгән административ ойошма. Округка Урал тауҙары ҡырында һәм Көнбайыш Себерҙә урынлашҡан региондар ҡарай. Ошо округ Рәсәй Федерацияһының 10,5% майҙанын биләй. Дөйөм Рәсәй федераль бюджетының өстән бер өлөшөн Урал федераль округынан түләнгән һалымдар тәшкил итә.\nХалҡы һәм милли составы\nИң ҙур ҡалалары\nhttps://ba.wikipedia.org/w/index.php?title=Урал_федераль_округы&oldid=604852 ҡабул ителгән


Ҡорбан – бөйөк байрам\n5 Август 2019, 18:05\nХөрмәтле йәмәғәт!Белеүебеҙсә, мөбәрәк Зөлхизә айы – хаж ҡылыу айы. Был ғәмәл – Исламдың бишенсе терәге, шуға мөмкинлеге бар икән, мосолман кешеһе Аллаһ алдындағы бурысын үтәргә тырышырға тейеш. Хаж беҙгә бойоролған, тимәк, уның нигеҙендә бөйөк хикмәт ята. Пәйғәмбәребеҙ Мөхәммәт с.ғ.с. “Ҡабул ителгән Хаж йәннәткә лайыҡ!” – тигән. Хаж ҡылғандан һуң күп кеше ныҡ үҙгәрә, сөнки изге сәфәр әҙәм балаһын һәр яҡлап тәрбиәләй.(тулыраҡ сайттан уҡығыҙ)\nРаббыбыҙҙың рәхмәтенә өмөт итеп, хаж ғибәҙәтен үтәгән кеше яңы тыуған сабый бала шикелле гонаһтан таҙарына, уның күңеле, рухы яҡтыра. Әлбиттә изге ерҙә миллионлаған мосолман ҡәрҙәшеңде осратыу, уларҙың ғибәҙәттәрен, доғаларын, күҙ йәштәрен күреү ихлас кешегә тәьҫир итмәй ҡалмай.\nӘ әлегә хаж ҡылмаусы мосолмандар Зөлхизә айының башында икенсе төрлө эш башҡара – Аллаһы Тәғәлә ризалығы өсөн ҡорбан сала. Пәйғәмбәребеҙ с.ғ.с. хәҙисендә былай тип әйтелгән: “Ҡорбан ғәйете көнөндә Аллаһы Тәғәлә ҡаршыһындағы иң яҡшы ғәмәл – ҡорбан салыу”.\nБыл хайуан Ҡиәмәт көнөндә үҙенең мөгөҙ тояҡтары һәм тиреһе менән (үтәлгән ғибәҙәттең шаһиты булараҡ) киләсәк. Ҡорбандың ҡан тамсылары ергә төшөп өлгөрмәҫ борон уҡ Раббыбыҙ ҡаршыһында оло урын аласаҡ. Ҡорбан салыу мотлаҡ тип һанала, сөннәт ғәмәл тип әйтеүселәр ҙә бар. Әммә беҙҙең өсөн Ҡөрьәндә: “Раббыңдың ризалығы өсөн намаҙ уҡы һәм ҡорбан сал”, – тиелгән (Әл-Кәүҫәр сүрәһе, 2-се аят).\nБыйыл 11 август – Ҡорбан ғәйете. Ә Тәшриҡ көндәре 9-13-ө Зөлхизә. 9-сы Зөлхизә Ғәрәфә көнө. Ғәрәфә көнөнөң иртәнге намаҙынан башлап 13-сө Зөлхизәнең икенде намаҙына тиклем һәр фарыз намаҙҙан һуң: “Аллаһу әкбәр. Аллаһу әкбәр. Ләә иләһә илләл-лаһу үәл-лаһу әкбәр. Үә лилләһил хәмд” тип тәҡбир әйтелә. 11 август – Ҡорбан ғәйете. Байрамды иртәрәк башлау хәйерле. Мәсеттәрҙә иң алда имам Ҡорбан ғәйетенә бағышлап вәғәз һөйләй. Унан инде халыҡ йыйылып бөткәс, имам ике рәҡәғәт ғәйет намаҙын үткәрә. Намаҙҙан һуң ғәрәп телендә хөтбә уҡыла. Һәм намаҙ тамам булғандан һуң ҡорбан салына. Намаҙға тиклем салынған ҡорбан, ҡорбанлыҡтан үтмәй. Ҡорбан ғәйете өс көн дауамында бара. Өсөнсө көндөң аҡшам намаҙына хәтлем ҡорбан салыу дөрөҫ һанала. Ләкин тәүге көн хәйерлерәк, сауаплыраҡ.\nҠорбан итеп һарыҡ, кәзә (1 йәшлек), һыйыр малы 2 йәшлек) алына. Бер һарыҡ – бер кешегә. Һыйыр малы – ете кешегә бағышлап боғаҙлана. Малдың һау-сәләмәт, көр булыуы мотлаҡ. Аҡһаҡ, ауырыу, һуҡыр, мөгөҙө һынған, ҡолағы иң һалынып яртыһынан күберәк ҡырҡылған булһа – ярамай. Көйҙөртөлгән мал ҡорбанға ярай. Ҡорбанды мәрхүмдәр исеменән салыу ҙа дөрөҫ. Ҡорбанға салынған малдың ите өс өлөшкә бүленә. Бер өлөшө ғаиләңә, фәҡирҙәргә, етемдәргә һәм күршеләреңә. Өй хужаһы бешереп саҡырып ашатһа ла дөрөҫ.\nҠорбанлыҡ малын алдан тәғәйенләп ҡуйыу хәйерле.\nХөрмәтле мосолмандар! Ислам диненең бишенсе терәге булған хаж ғибәҙәтен үтәүселәрҙең хаждары ҡабул булһын. Салған ҡорбандарыбыҙ ҡабул булһын. Аллаһы Тәғәлә ғибәҙәттәребеҙ бәрәктендә күңелдәребеҙгә, ғаиләләребеҙгә, мәхәлләләребеҙгә, Ватаныбыҙға һәм бөтөн донъяға тыныслыҡ, муллыҡ һәм бөтөн донъяға тыныслыҡ, муллыҡ һәм бәрәкәттәр насип итһен. Аҙашҡандарға тәүфиҡ, ғилем алыусыларға файҙалы ғилемдәр, ғаиләләребеҙгә тигеҙ мөхәббәт, сабыйҙарыбыҙға бәхетле балалыҡ, ил етәкселәренә зирәк аҡыл, халҡыбыҙға хәйерле хеҙмәттәр, илебеҙгә, көнөбөҙгә, тыныслыҡтар насип булһын.\nХәлил хәҙрәт ТАНҺЫҠҠУЖИН,


Праймериз-алдан һайлау, асыҡ һайлау | ГТРК «Башкортостан» — Новости Уфы и РБ\nПраймериз-алдан һайлау, асыҡ һайлау\n04 июня 2018 — 15:44 ГТРК «Башкортостан»\nБашҡортостанда берҙәм алдан тауыш биреү көнөндә 662 иҫәп участкаһы эшләне. Шуларҙың 77-һе — Өфөлә. «Берҙәм Рәсәй» беренсе тапҡыр асыҡ праймериз уҙғарҙы. Ошо ысул менән сәйәси фирҡә артабан үҙ исеменән депутатлыҡҡа кандидат күрһәтеү мәсьәләһен хәл итә. Тейешле күләмдә тауыш йыйған кандидаттар иһә көҙгә Дәүләт Йыйылышы-Ҡоролтайға депутаттар һайлауҙа ҡатнашасаҡ. Өсөнсө июндә иртәнге сәғәт һигеҙҙә Башҡортостанда 662 иҫәп участкаһы асылды. Шуларҙың 77-һе Өфөлә. Башҡаланың Киров районы халҡын 6-сы Пушкин һайлау округы ҡабул итте. Бында тәүгеләрҙән булып төбәк етәкселеге тауыш бирҙе. Республика башлығы Рөстәм Хәмитов йәш сәйәсмәндәргә өҫтөнлөк биреүен белдерҙе.Праймериз электоратҡа яҡшы таныш булмаған һәм ул өмөт бағлаған кандидаттарҙы асыҡларға булышлыҡ итә. “Берҙәм Рәсәйҙән” депутатлыҡҡа кандидат итеп күрһәтер өсөн көнэлгәре һайлау мотлаҡ талап. Кандидаттар шулай уҡ һайлаусылар менән осрашыуҙар үткәрҙе, фекер алышыуҙарҙа ҡатнашты. Берҙәм Рәсәй көнэлгәре һайлауҙы беренсе, асыҡ ысул менән башҡара. Быйыл тәүге тапҡыр халыҡ 28 майҙан 1 июнгә тиклем онлайн тауыш биреү хоҡуғын файҙаланды. Республикала был ысул менән 15 меңгә яҡын кеше тауыш бирҙе. Иҫәп участкаларында иһә көнэлгәре тауыш биреү ғәмәле ғәҙәти һайлауҙағы кеүек. Бары өйҙә тауыш биреү ҡаралмаған. Тауыш биреү рейтинг ысулы менән үтте, йәғни, исемлектән бер нисә кеше йәиһә барыһы ла һайланды. Республика буйынса кандидаттар һаны алты йөҙгә яҡын. Көнэлгәре тауыш биреү һөҙөмтәләре 5 июнгә билдәле булыр, тип көтөлә. Иң күп һайлаусы тауышын йыйған кандидаттар раҫланғас “Берҙәм Рәсәй” сәйәси фирҡәһе уларҙы 9 сентябрҙә Дәүләт Йыйылышы-Ҡоролтайға һайлауға күрһәтәсәк. Башҡортостан парламентына барыһы 110 депутат һайлана.


Киҫәтеүҙән күрһәтеү отошло » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Әҙәбиәт » Киҫәтеүҙән күрһәтеү отошло\nКиҫәтеүҙән күрһәтеү отошло 13.06.2013 // Әҙәбиәт\nҠалабыҙҙағы "Иҙел" мәҙәниәт йортонда эшләгән "Тамаша" халыҡ театры тамашасының һөйөүен күптән яуланы. Уға Рәсимә Сәләхова етәкселек итә.\nТөрлө сәхнә әҫәрҙәре менән һоҡландырған театрҙа быйыл йәштәр өсөн түңәрәк ойошторолғайны. Уларҙың тәүге спектакленең темаһын заман үҙе талап итте: режиссер йәмғиәтте хафаға һалған наркомания мәсьәләһенә туҡталды. Кәңәшләшкәндән һуң, Илгиз Зәйниевтең "Балаҡайым" драмаһы һайлап алынды.\n17 йәшлек Айрат — ата-әсәһенең ғорурлығы: яҡшы уҡый, итәғәтле, өлкәндәргә ихтирамлы. Әммә өйҙәренә ҡунаҡҡа килгән Илмира исемле сибәркәй уның барлыҡ тормошон пыран-заран килтерә. Үҙенә ғашиҡ иттереп, ҡыҙ егетте алдау юлы менән наркомания упҡынына ташлай. Нисек кенә тырышмаһын, Айрат был тотҡонлоҡтан ҡотола алмай. Ахыр сиктә енәйәтсегә әйләнә, ҡулына ҡорал да ала. Ҡайғынан сәсе ағарған ата-әсә улдарына ярҙам итергә тырышһа ла, һуң була...\nРәсимә Мәғәнәүи ҡыҙының әйтеүенсә, спектакль өсөн туған телдә иркен һөйләшкән йәштәрҙе табыу иң ауыры булған. Эйе, ҡала шарттарында күптәр урыҫ теленә өҫтөнлөк бирә шул. Тамашала Айрат ролен 1-се мәктәптең XI класс уҡыусыһы Рәнис Муллайәнов башҡарһа, Өфө яғыулыҡ-энергетика колледжының Ағиҙел филиалы студенттары Регина Ғайсина менән Айҙар Ғиндуллин төп геройҙың "яңы дуҫтары" Илмира һәм Рәсимде һынландырҙы. "Наркотик һатыусы" Илназ Вәлимов, әсә ролендәге Ләйсән Тимофеева иһә — ағиҙелдәрҙең һөйөүен күптән яулаған тәжрибәле артистар.\nҠала сәхнәһендә ҡуйылған спектакль мәғариф учреждениеларында план буйынса үткәрелгән иҫкәртеү сараларынан, өгөт-нәсихәтле әңгәмәләрҙән күпкә әһәмиәтле, тип билдәләне тамашасы.\nАвтор: Ирина ВИЛДАНОВА. Ағиҙел ҡалаһы.


Нуриман районының Башшиҙе ауылында йәшәүселәр үҙ көсө менән - Аҡ мәсет төҙөй\nИман йортона йәше лә, олоһо ла ҡулынан килгәнсә ярҙам күрһәткән. Мәсет төҙөүҙө ауыл халҡы дәррәү күтәреп ала. Уға 2014 йылдың майында тәүге нигеҙ ташы һалына. Кемдер аҡсалата, кемдер ҡул хеҙмәте менән иман йортон төҙөүгә үҙ өлөшөн индерә.\nАуылдың киләсәге яҡты, йәштәребеҙ ҙә дин юлында, уҡыусы балалар ҙа сүрәләр ятлай, тип һөйөнә ололар. Нуриман районында бөгөн 19 мәсет иҫәпләнә, тағы ла ике иман йорто төҙөлә.\nБашшиҙе ауылында мәсет булған, әммә заманалар үҙгәреү сәбәпле, уҙған быуатта уның манараһы ҡолатыла. Быға тиклем диндарҙар йола-ғәмәлдәрҙе күрше ауылда, йә өйҙәрендә үтәгән. Шуға ла мәсет төҙөлөшөн ауылдаштар түҙемһеҙлек менән көткән.\nТөҙөлөшкә бөтә ауыл халҡы үҙ көсөн һалған, әле уның манараһын төҙөп бөтөү ҡалған. Иман йортоноң урыны ла юҡҡа ғына бында һайланмаған, ошо урында Фазлетдин Кинйәбоҙов йәшәгән, ул йөҙ йыл элек мәсет төҙөү теләге менән янған.\nБашшиҙе ауылында намыҫлы, үҙ тарихын яҡшы белгән халыҡ йәшәй. Мәсетте сафҡа индереү ҙә ата-бабалар аманатына тоғролоҡтоң бер күренеше. Хәҙер улар аҡ мәсеттең тирә-яҡҡа нур, иман таратып ултырасағына һөйөнә.\nҺәр кем изге ниәттә тѳҙѳлгән «Аҡ мәсет» күңелдәргә рух, иман сатҡылары өләшеүен, йәштәрҙе сәләмәт тормошҡа әйҙәүен теләне.


Оло илдең оло ағаһы » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Оло илдең оло ағаһы\nОло илдең оло ағаһы 25.03.2015 // Йәмғиәт / Анонстар\nВаҡыттарҙы булмай туҡтатып, тиһәләр ҙә, башҡарған эштәрең, өлгәшкән ҡаҙаныштарың йәшәгән быуатыңды мәңгелек итеү һәләтенә эйә. Күренекле дәүләт һәм партия эшмәкәре Зыя Нуриевтың тыуыуына 100 йыл тулыу айҡанлы үткәрелгән тантаналы йыйылыш бер шәхестең генә түгел, ә тотош дәүерҙең иҫтәлеген яңыртҡандай булды.\n— Зыя Нуриев — Совет заманының сағыу шәхестәренең береһе. Ул республиканың иҡтисади ҡеүәтен нығытыу, социаль өлкәне, мәҙәниәтте, фәнде һәм мәғарифты үҫтереү өсөн күп көс һалды, — тине республика Башлығы Рөстәм Хәмитов. — Зыя Нурый улының уңыштары уның киң фекерләү ҡеүәһенә, тәжрибәле етәкселәрҙең, ябай эшсәндәрҙең кәңәшенә ҡолаҡ һалыуына, белемен даими камиллаштырыуына, файҙалана белеүенә бәйле.\nРеспублика Башлығы үҙ сығышында дәүләт эшмәкәренең тормош юлын барлап, уның ниндәй генә вазифа биләһә лә ябай, эскерһеҙ, кешеләргә ҡарата иғтибарлы булғанын билдәләне.\n— Ҡыҙғанысҡа ҡаршы, миңә Зыя Нурый улы менән эшләү бәхете теймәне. Шәхесте белгәндәр, уның менән бергә хеҙмәт иткәндәр Зыя Нурый улын ҙур ихтирам менән иҫкә ала. Беҙ арҙаҡлы шәхесебеҙҙең изге юлын дауам итергә тейешбеҙ, — тине Рөстәм Зәки улы.\nТөбәк Башлығы билдәләүенсә, тап Нуриев етәкселек иткән йылдарҙа республиканың бөгөнгө ҡаҙаныштарына нигеҙ һалынған, әлегә тиклем эшләп килгән ҙур предприятиелар төҙөлгән.\nТантаналы йыйылыш сәнғәт оҫталарының, ижад коллективтарының сағыу сығыштары менән үрелеп барҙы. Шәхестең тормош юлы берсә башҡорт халыҡ йырҙары менән оҙатылды, берсә дәртле бейеүгә ҡушылды. М. Ғафури исемендәге Башҡорт дәүләт академия драма театры артистарының сығышы Зыя Нурый улының йәшлегенә алып ҡайтты. Һәр сығыш абруйлы яҡташыбыҙҙың холоҡ-фиғелен, булмышын, эшмәкәрлеген сағылдырҙы — эскерһеҙ, ябай, дәртле, ихлас...\nОшо уҡ көндө күренекле дәүләт эшмәкәренең иҫтәлегенә Республика йорто эргәһендәге скверҙа таҡтаташ та асылды. Хәтерегеҙгә төшөрәбеҙ: был скверға Өфө ҡала Советы ҡарары менән Зыя Нуриев исеме бирелгәйне.\n— Зыя Нурый улы ил кимәлендә танылған шәхес булды, матур, лайыҡлы ғүмер юлы үтте. Үҙ халҡының тоғро улы һәм тыуған төйәгенең ысын патриоты тамырҙарын бер ваҡытта ла онотманы. Уның хеҙмәт биографияһы һәм тормош юлы — Ватанға сикһеҙ тоғролоҡ һәм халҡыңа эскерһеҙ хеҙмәт итеүҙең асыҡ миҫалы, — тине Башҡортостан Дәүләт Йыйылышы — Ҡоролтай Рәйесе Константин Толкачев.\nЗыя Нуриевтың тыуыуына 100 йыл тулыу айҡанлы Мәскәүҙә лә ҙур сара уҙҙы — Новодевичье зыяратында шәхескә һәйкәл ҡуйылды. Өҫтәүенә иҫтәлекле дата уңайынан яҡташыбыҙҙың туған уҡыу йортона — Бөрө районының Үрге Ласынтау урта мәктәбенә — Зыя Нуриев исеме бирелде.\nСветлана НУРИЕВА, Зыя Нуриевтың килене:\n— Зыя Нурый улы һуңғы йылдарҙа Мәскәүҙә йәшәһә лә, күңеле менән һәр ваҡыт тыуған ерендә ҡалды. Ниндәй генә вазифалар башҡарһа ла, Башҡортостанын уйлап янды, көйҙө. Өфөгә һуңғы ҡайтҡанында Республика йортонда булырға тура килде. Эштәрҙе тамамлағас, ошо скверға сыҡтыҡ. Иркен итеп тын алғаны, тирә-яҡҡа ҡарап, оҙаҡ ҡына һоҡланып торғаны әле лә иҫтә. Йылдар үтеү менән нәҡ ошо урынға уның исеме бирелер һәм иҫтәлегенә таҡтаташ асылыр тип кем уйлаған!? Республика халҡына барлыҡ ғаиләбеҙ исеменән ҙур рәхмәт!


Конспект открытого занятия фольклорного кружка "Семья и бытовой уклад башкир. "( на башкирском языке) - внеурочная работа, прочее\nКонспект открытого занятия фольклорного кружка "Семья и бытовой уклад башкир. "( на башкирском языке)\nЭто открытое занятие фольклорного кружка.( на башкирском языке)\n«Конспект открытого занятия фольклорного кружка "Семья и бытовой уклад башкир. "( на башкирском языке)»\nИшембай районы Әхмәр урта мәктәбенең башланғыс кластар уҡытыусыһы\nХайруллина Рәзилә Әсҡәт ҡыҙы әҙерләне.\nТема: Башҡорттарҙа ғаилә һәм тормош-көнкүреш.\nУҡыусыларҙы ата- бабаларыбыҙҙың тормош- көнкүреше менән таныштырыу;\nБалаларҙа ата-әсәләргә, туғандарға ,ғаилә ҡанундарына һөйөү һәм ихтирам тәрбиәләү.\nЙыһызландырыу: компьютер, проектор, карточкалар.\nБеҙ бөгөн бөтәбеҙгә лә таныш,яҡын,ҡәҙерле булған тема –ғаилә тураһында һөйләшербеҙ.Беҙ башҡорт фольклорын өйрәнәбеҙ,шуға күрә башҡорт халҡына ғына хас булған ғаилә ҡанундары,терминдары менән танышырбыҙ.\n10-сы быуатта уҡ боронғо башҡорт ҡәбиләләре Волга йылғаһы аша Тоболға тиклем,коньяҡта Арал һәм Сырдаръя йылғалары буйында ла йәшәгән булғандар. Ләкин татар- монгол баҫҡынсыларынан ҡасып Урал тауҙары итәгенә килеп күсеп йәшәргә мәжбүр булғандар.\nОшо ваҡыттарҙан һуң меңәр йыл ваҡыт үтте. Кемдәр генә башҡортто юҡ итергә теләмәне,ләкин башҡорт халҡы үҙенең ғөрөф-ғәҙәттәрен һаҡлап, үҙенең культураһын, телен, илен һаҡлап һаман йәшәй бирә.\nШулай итеп, башҡорттар элек ҡәбиләләргә бүленеп йәшәгәндәр,тинек. Нимә һуң ул ҡәбилә? Ни өсөн шулай йәшәгәндәр?\nУлар гел бер урында йәшәгәнме? Ни өсөн? Нимә менән шөғөлләнгәндәр? Үҙҙәренең тормош көнкүрештәрен нимәгә нигеҙләнеп төҙөгәндәр?\nКешегә йәшәү өсөн нимә кәрәк? .(ут,һыу,ризыҡ,йәшәү урыны,кейем-һалым,эш ҡоралы)\nОшоларҙың ҡайһыһын ул тәбиғәттән ала? Башҡаһын ул үҙе таба.\n. Слайд 5\nТимәк кеше һунарсы,малсы,ер эшкәртеүсе,һөнәрсе булыға тейеш. Ошоларҙан сығып башҡорт халҡының милли характер һыҙаттары яһала ла инде. Мәҫәлән,боронғо мәҡәлдәрҙән беҙ уларҙың төрлө шөғөлдәре булыуын күҙаллай алабыҙ.\n-Кем мал тота,(шул ит ашай)\n-Яланда һайрашмаһаң,(ырҙында ыңғырашырһың)\n-Бер ағастан (сана булмай)\nӘ хәҙер һәр шөғөлгә айырым туҡтап китәйек.\nМалсылыҡ менән шөғөлләнгән башҡорттар һәр ваҡыт күсеп йөрөгәндәр. Ни өсөн? Улар ниндәй малдарҙы тотҡандар?\nИң ныҡ таралғаны йылҡысылыҡ. Башҡорт аты транспорт ролен дә үтәгән, ите ризыҡҡа киткән.Һөтөнән дә файҙалы эсемлек әҙерләгәндәр.\n“ Ҡара юрға “ йырлау.\nШулай итеп,башҡорттарҙың төп ризығы ит,һөт, ярма,он. Ондо нисек етештергәндәр?\n- Ер эшкәрткәндәр.\nТиренән нимәләр әҙерләгәндәр?\nАяҡ кейеме,тирмәләр,ат егеү өсөн сбруя.\n(Сбруя эшләү тураһында видеояҙма ҡарау)\nМалсылыҡ менән ер эшкәртеүҙән тыш улар һунарсылыҡ,солоҡсолоҡ, һөнәрселек менән дә шөғөлләнгәндәр.\nДөйөм алғанда башҡорттарҙың тормош-көнкүрешен ошолай итеп күҙ алдына килтерергә мөмкин.\nЙәй көнө йәйләүҙә тирмәләрҙә йәшәгәндәр. Ҡышҡы өйҙәре ағастан булған.\nӨҫ кейемдәре бына ошолай булған.\nӘ хәҙер башҡорт ғаиләһе турһында һөләшәйек.\nҒаилә нимә ул беҙҙең өсөн? Сылбырлап һәр беребеҙ ғаилә тураһында бер һүҙ әйтәйек.\nҒаилә ул татыулыҡ, сәләмәтлек, мөхәббәт, атай,әсәй.......һ.б.\nҒаилә ул туғандарҙың бергә йәшәүе.\nКөнкүреш- тормошто ойоштороу тәртибе.\nИке кеше осрашып ғаилә ҡора. Башҡорттарҙа был мәсьәләгә бик етди ҡарағандар.\n( уҡыусы сығышы)\nБашҡорттар элек-электән ғаилә ҡороуға бик талапсан ҡарағандар.\nЙола буйынса бер ырыу эсендә ғаилә ҡороу тыйылған. Кәләште йыраҡ ырыуҙарҙан эҙләгәндәр. Әгәр бер ырыуҙың егет менән ҡыҙы өйләнешергә уйлаһа,ете быуындан һуң ғына туғанлашырға яраған. Кәләште күп ваҡыт егет түгел, уның атаһы һайлаған.Йәштәр туйға тиклем хатта бер-береһен күреп,белмәгәндәр. Егет менән ҡыҙҙың аталары үҙ ара килешһә, тимәк артабан туйға әҙерләнә башлағандар. Мулланы өйгә саҡырып никах уҡытҡандар,мәсеткә лә барып уҡытҡандар.\nБалаларына биш йәш тулғас та атай менән әсәй туй тураһында уйлай башлағандар. Бәләкәй генә балаларҙың ҡолаҡтарын тешләтеү йолаһын үткәргәндәр. Ул "Һырғатуй" тип аталған.Балалары үҫеп буй еткергәс, туйға ныҡлап әҙерләнә башлағандар.Бирнә әҙерләгәндәр, биҙәүестәр теккәндәр,йорт-ҡураһын тәртипкә килтергәндәр.\nБашҡорт туйы бер нисә этаптан тора:\nТимәк, яңы ғаилә менән яңы туғандар ҙа барлыҡҡа килә. Улар нисек атала?\nХәҙер ял итеп алайыҡ.( Бармаҡтар менән уйындар)\nБуғыр- Буғыр бутҡа бешә,уртаһына май төшә\nУны ашай һалайыҡ ҡалаҡтарҙы алайыҡ.\nОлатайға бар,өләсәйгә бар,атайға бар,әсәйгә бар,миңә юҡ. Ҡалаҡ эҙләп киләйем,кети-кети итәйем.\nӘ хәҙер һеҙҙең туғандар менән яҡындан танышыр өсөн ошондай уйын уйнап алайыҡ.Уйын " Баҫ,ултыр",тип атала.\n-Кемдең ағаһы бар?\n-Кемдең апаһы бар?\n-Кемдең Һеңлеһе бар?\n-Кемдең ҡустыһы бар?\n-Кемдең еҙнәһе бар?\n-Кемдең еңгәһе бар?\n-Кемдең кейәүе бар? һ.б.\nӘ хәҙер кроссворд сисеп алайыҡ.\n1.Ғаиләлә минән оло ҡыҙ.\n2. Минән кесе ир бала.\n3. Атайымдың йәки әсәйемдең атаһы.\n4. Ғаиләлә минән оло ир бала.\nТимәк,ғаиләлә кем хужа? (атай). Ул иң мөһим ҡарарҙарҙы ҡабул итеүсе, ғаиләне туйындырыусы, яҡлаусы,һаҡлаусы.\nАтай кешенең маҡсаты — баланы яҡлау һәм уны нисек бар шулай ҡабул итеү. Әгәр ул ҡыҙын йәки улын хәүеф-хафанан ҡурсалай ала икән, балала “мин яңғыҙ түгел” тигән тойғо ярала, һәм ул артабан да үҙен ышаныслы тоясаҡ.\nМосолман ғаиләләрендә ир кеше хужа, донъяны алып бара, ә ҡатын кеше ғаилә усағын һүндермәй, балалар тәрбиәләй. Башҡорт халҡында ете быуыныңды, шәжәрәңде белеү борондан ҡалған йола. Шәжәрәгә лә элек тик ир – аттарҙы ғына яҙғандар, сөнки ир кеше нәҫелде дауам иттереүсе булған.\n" Атайым" йырын күмәкләп йырлау.\nБашҡорт ғаиләһендә ҡатын -ҡыҙ ғаилә усағын һаҡлаусы,тип әйттеләр. Һеҙ быны нисек аңлайһығыҙ?\nҠатын ҡыҙ һабыр,түҙемле,ипле булырға тейеш. Ҡатын- ҡыҙ донъя тотҡаһы,тип юҡҡа әйтмәйҙәр. Ирҙе ир иткән дә хатын,хур иткән дә хатын,тип тә әйтәләр. Был мәҡәлдәрҙә бик тәрән мәғәнә ята. Ләкин башҡорт ҡатын-ҡыҙҙары элек-электән бик баҫылып та йәшәмәгәндәр. Улар оҫта итеп һыбай йөрөгәндәр,йәйәнән атҡандар,һунарға ла йөрөгәндәр.\n"Өләсәйем" йырын башҡарыу.\nӘ хәҙер мәҡәлдәр менән эшләп алайыҡ.\n1. Әсәhен ҡәҙерләгән ҡәҙерле булыр.\n2. Ырыу- туған талашыр, дошман килһә, ярашыр.\n3. Баланың бармағы ауыртыр,инән йөрәге ауыртыр.\n4. Егет- йорттоң терәге, ҡыҙҙар -йорттоң биҙәге.\n5. Ир иткән дә ҡатын, хур иткән дә ҡатын.\n6. Ир -баш,ҡатын-муйын.\n7. Аталы бала-арҡалы бала.\n8. Ил ҡәҙерен белгәндең Башы ҡәҙерле булыр.\nИр ҡәҙерен белгәндең Ашы ҡәҙерле булыр.\n9. Ир аҡыллы булһа,ҡатын күндәм була.\n10. Әсә күңеле балала,бала күңеле далала.\n11.Ҡатын алһаң,белеп ал, алдын-артын ҡарап ал.\n12. Тәүге ҡатын- мал аҫырарға,һуңғы ҡатын- йән аҫырарға.\n13. Юнһеҙ бала ата йортон хурлар\n14. Яҡшы ҡатын-өй йәме.\n15. Бәхет башы- тәүфиҡ.\n16. Татыу булһа ҡатының,ары торһон алтының.\n17. Өйҙөң йәме бала менән,күлдең йәме ҡама менән.\nТаблицаға мәҡәлдәрҙең тейешле номерҙарын ҡуйып,уларҙы төркөмләгеҙ.\n"Әсәйем" йыры аҫтында эшләйҙәр.\nБалалар,уларҙың ата-әсәһенә ҡарашы\nХәҙер тағы төркөмдәр менән эшләп алайыҡ. Ғаилә ағзаларына эштәр бүлеп сығығыҙ.\nашарға бешереү һыйыр һауыу\nһаһыт-һаба йыуыу ҡорот ҡайнатыу\nкер йыуыу ҡаймаҡ сығарыу\nиҙән йыуыу ҡаҙаҡ ҡағыу\nөй йыйыштырыу йөн иләү\nбыҙау алып ҡайтыу\nгөлдәргә һыу һибеү\nХәҙер мәҡәлдәргә әйләнеп ҡайтайыҡ.\nАта - әсә алтын ҡанат.\nата- әсәләр беҙҙең ҡанат, улар беҙҙең ҡанаттарыбыҙҙы нығыталар. Ниндәй ҡанат бирәләр? Беҙ нисек осабыҙ? Ата - әсә беҙҙе үҫтерә, ашата, кейендерә, тәрбиәләй. Беҙ тырышып үҫһен, белем алһын өсөн ҡанат бирәләр. Осор өсөн беҙгә белем, аҡыл, тәртип, тырышлыҡ тигән ҡанаттар кәрәк. Әгәр беҙҙең ҡанаттарыбыҙ ныҡ булһа, киләсәктә уҡып, үҙебеҙгә һөнәр алып бәхетле йәшәрбеҙ.\nОлолаһаң олоно, ололарҙар үҙеңде.\nНисек аңлайһығыҙ? Эйе, ҡарт кешеләргә ярҙам итергә кәрәк, сөнки беҙ ҡартайһаҡ, беҙгә лә балалар йәки башҡа кешеләрҙең ярҙамы кәрәк буласаҡ. Яҡшылыҡ эшләһәң, ул үҙеңә әйләнеп ҡайта. Шуның өсөн һәр ваҡыт яҡшылыҡ эшләргә тырышайыҡ. Ата - әсәләрҙе тыңлайыҡ. Аҡыллы булайыҡ. Яҡшылыҡ бер ҡасан да ерҙә ятып ҡалмай. Ул кешеләргә әйләнеп ҡайта.\nЙыр"Татыу ғаилә- ил терәге"\nАвтор: Хайруллина Разиля Аскатовна\nНомер свидетельства: 393580


Туған баҫмаңа яҙылдыңмы? » Башҡортостан гәзите\nТуған баҫмаңа яҙылдыңмы?\n19-05-2017, 03:55 // Йәмғиәт // Баҫып сығарырға\n1 апрелдән 2017 йылдың икенсе яртыһына матбуғатҡа яҙылыу кампанияһының төп этабы башланды. “Туған баҫмаңа яҙыл” марафоны бөтә республика буйынса уҙғарыла. Баҫмаға яҙылып, ҡиммәтле бүләктәр отоу мөмкинлеге бар.\n“Аҙна һайын бүләк”\nБыл акция май айында ойошторола. Унда ҡатнашыу өсөн икенсе ярты йыллыҡҡа (кәмендә алты айға) үҙегеҙ теләгән район, ҡала йәки республика баҫмаһына яҙылып, тейешле редакцияға квитанцияғыҙҙың күсермәһен ебәрергә кәрәк. Аҙна һайын осраҡлы һайлап алыу юлы менән еңеүсе билдәләнәсәк. Уның фотоһы гәзиттә (журналда) баҫыласаҡ. Бүләккә көндәлек тормошта бик кәрәкле тауарҙар әҙерләнде.\nАкция июндә ойошторола. Йылдың икенсе яртыһына кәмендә алты айға район йәки ҡала гәзитенә яҙылырға һәм редакцияға килеп (үҙегеҙҙең районығыҙҙа йәки ҡалағыҙҙа, Өфөнән тыш), махсус наклейка алырға кәрәк. Стикерҙы автомобилегеҙҙең артҡы тәҙрәһенә йәбештерергә. Июнь аҙағында район үҙәгендәге йәки ҡалалағы урамдарҙың, майҙандарҙың береһендә бүләк отоу байрамы уҙғарыла. Бүләктәр иһә сараға махсус наклейкалы автомобилдә килгән кешеләр араһында отторола. Әйткәндәй, приздар ҙа ҡыҙыҡлы – төрлө автомобиль аксессуарҙары. Бүләк отоуҙың аныҡ урыны һәм ваҡыты тураһында гәзиттә хәбәр ителәсәк.\nСупербүләк отошонда ҡатнашыу өсөн йылдың икенсе яртыһына кәмендә алты айға бер республика баҫмаһына һәм бер район йәки ҡала баҫмаһына яҙылыу шарт. Абонементтарҙың күсермәһен түбәндәге адрес буйынса ебәрергә кәрәк: 450077, Өфө ҡалаһы, Киров урамы, 45, “Республика Башкортостан” нәшриәт йорто” дәүләт унитар предприятиеһы, матбуғатҡа яҙылыу һәм берәмләп һатыу бүлеге.\nАвгуста осраҡлы һайлап алыу юлы менән 21 еңеүсе асыҡланасаҡ. Төп бүләк – телевизор һәм юлдаш ТВ приемнигы. Бынан тыш, ике телевизор, өс юлдаш ТВ приемнигы һәм 15 планшет оторға була.\nЕңеүселәрҙең исем-шәрифе матбуғатта баҫыласаҡ. Супербүләк отоусы Өфөгә саҡырылып бүләкләнәсәк.\nБүләк отоуҙа ҡатнашыу өсөн “Республика Башкортостан” нәшриәт йортоноң гәзит-журналдарына яҙылыу шарт. Медиахолдинг баҫмаларының тулы исемлеге менән уның сайтында www.rbsmi.ru танышырға мөмкин.\nАкцияларҙа ҡатнашыу шарттары тураһында мәғлүмәт алыу өсөн телефон: 8 (347) 226-99-54.


Өләсәйҙең моңо әйҙәй » Башҡортостан гәзите\nӨләсәйҙең моңо әйҙәй\n31-01-2013, 03:32 // Социаль мәсьәлә // Баҫып сығарырға\nИшле ғаиләлә өләсәһе Хапазаның әкиәттәрен, мөнәжәттәрен, риүәйәттәрен тыңлап үҫкән Зөләрәм. Бала сағындағы ошо моң, рух күңеленә мәңгелеккә уйылған.\nБындай тәрбиә уҡығанында ла дауам итә: Зөләрәмгә Раевка башҡорт мәктәп-интернатында талантлы педагог, республикала танылыу яулаған башҡорт теле һәм әҙәбиәте уҡытыусыһы Т.Ш. Ғәбитованан белем алыу бәхете насип була. Ҡыҙҙа остазы кеүек булыу теләге уяна. Маҡсаты тормошҡа аша уның: юғары белемле башҡорт теле һәм әҙәбиәте уҡытыусыһы дипломын алып, Дәүләкән ҡалаһының 3-сө урта мәктәбендә эш башлай. Әле лә ошонда арымай-талмай хеҙмәт итә.\nДәрестәрҙе ифрат ҡыҙыҡлы, мауыҡтырғыс итеп үткәрә Зөләрәм Снегирева. Бынан тыш, балалар менән берлектә башҡорт халҡының йолаларын, ғөрөф-ғәҙәтен өйрәнә, уларҙы төрлө конкурсҡа әҙерләй. Һөҙөмтә һөйөндөрмәй ҡалмай: уҡыусылары, "Аҡмулла вариҫтары" республика бәйгеһендә ихлас ҡатнашып, юғары уңыштарға өлгәшә. Шулай уҡ төрлө эпостарҙы өйрәнеп, улар буйынса ҡыҫҡа сценарийҙар яҙып ҡарайҙар.\nЗөләрәм Рәүеф ҡыҙы — күп яҡлы талант эйәһе. Ҡобайырҙар, шиғырҙар ҙа ижад итә, "Дим" әҙәби берекмәһенең ағзаһы. Ижади бәйгеләрҙә ҡатнашып, күп тапҡыр ҙур еңеүҙәргә өлгәште. Ҡаҙаныштары менән риза булып, тыныс ултырмай ул, һәр саҡ эҙләнеү юлында. "Рәсәйҙең почетлы мәғариф хеҙмәткәре" исеме, Башҡортостандың Мәғариф министрлығынан тапшырылған бихисап Рәхмәт хаты, грамоталар, уҡыусыларының сикһеҙ ихтирамы — Зөләрәм Рәүеф ҡыҙының тырыш хеҙмәте сағылышы. Өләсәһенең күңел моңо кешелеккә изгелек орлоҡтарын сәсеүҙән туҡтамаҫҡа әйҙәй кеүек.\nАвтор: Рузил АБДРАХМАНОВ. Дәүләкән ҡалаһы.


“Еңеүҙе Литвала ҡаршыланым…”\n7 Май 2018, 17:39\nЙылдар үткән һайын Бөйөк Ватан һуғышы яугирҙарының һаны һирәгәйә бара. Уларҙың батырлыҡтары тураһында иҫтәлектәр ҙә бик аҙ ҡалған, сөнки яу батырҙары үҙҙәре тураһында күкрәк киреп һөйләп йөрөмәне. Бик тыйнаҡ булды улар. Һуғыштан иҫән-һау ҡайтырға насип булғандары ла үҙҙәрен һуғыш емеректәрен төҙәтеүгә, икмәк үҫтереүгә, ғаиләһенә, балаларына бағышланы. Шуларҙың береһе – ауылдашым Ғәзизйән Бәҙретдинов тураһында һөйләргә иҫәбем.\nУл 1922 йылда Абдулла ауылында крәҫтиән ғаиләһендә тыуа. Ете йыллыҡ мәктәпте тамамлай. Артабан белем алыу теләге ҙур булыуға ҡарамаҫтан, матди яҡтан мөмкинлек булмау сәбәпле, эш башларға тура килә. Уйы: бер аҙ аҡса эшләп, һөнәри белем алыу. Әммә ҡәһәрле һуғыш уның бөтә пландарын селпәрәмә килтерә.\n1941 йылдың авгусында 19 йәшлек егетте армия сафына алалар. Алты ай дауамында Свердловск хәрби училищеһында командирлыҡҡа уҡый. Фронтҡа кесе лейтенант званиеһында взвод командиры вазифаһында китә.\nФронтҡа китеүен былай тип һөйләне ул: “Поезд Красноуфимск станцияһына килеп туҡтаны. Ишеккә ташландым, минең арттан тағы бер иптәш килеп сыҡты. Ишекте асып, мин:\n– Башҡортостандан, Абдулла ауылынан кем бар? – тим.\nӘ теге егет:\n– Дыуан-Мәсетленән бар-ҙармы? – тип ҡысҡыра.\nПерронда халыҡ күп ине, әммә таныштар осраманы. Сәләмдәребеҙҙе еткерә алмағаныбыҙ өсөн, күңелдәребеҙ төштө.\nИптәшем башҡорт егете булып сыҡты. Мин уға: “Ана теге бейек тауҙар артында беҙҙең Имән, Тирмән тауҙары ята, шунда инде минең ауылым”, – тим.\nУл үҙенең Дыуан-Мәсетленән булыуы, “Уралмаш” та эшләүе тураһында һөйләне.\nҠариҙел йылғаһы көньяҡҡа, беҙҙең яҡҡа боролоп аға, ә беҙ көнбайышҡа юлыбыҙҙы дауам иттек. Башҡорт егете түҙмәне, йырлап ебәрҙе:\nУралым һыуҙары кеүек\n– Һау бул, Урал! Иҫән бул-һаҡ, бер ҡайтырбыҙ әле, – тип дуҫым менән вагонға индек.\nЮлда өс көн барҙыҡ. Ни сәбәптәндер, ике көн бөтөнләй ашатманылар. Поезд кистәрен генә алға бара, сөнки көндөҙ немец самолеттары бомба ташлай.\nБеҙ маршал К. А. Мерецков етәкселегендәге Волхов фронтына эләктек. Фронт линияһы тигеҙ, ныҡлы түгел икән, бер часть алда, икенсеһе артта, элемтә юҡ. Мин дүрт автоматсыны алып, күрше часть менән элемтә булдырыр, дошман позицияларын белер өсөн, разведкаға киттем. Кинәт ҙур соҡорға тап булдыҡ. Уны ситләтеп егермеләгән немец йоҡлап ята, береһе һаҡта тора. Шул саҡ һаҡсы хәбәр итеп өлгөргәнсе, мин атып ебәрҙем. Ҡалғандарын да юҡ итеп, тиҙ генә алға йүнәлдек. Утҡа тотһалар ҙа, күршеләр менән элемтә урынлаштырып, дошман позицияһын асыҡлап, барыбыҙ ҙа иҫән-һау әйләнеп ҡайттыҡ. Тәүге алыш шулай уңышлы тамамланды.\nБеҙҙең часть алғараҡ сыҡ-ҡанға күрә, фашистар уны, баш-ҡаларҙан айырып, ҡамарға булды. Башта ике яҡлап пехота һөжүм итте. Минең взводта ауылдан сыҡҡан төрлө милләт егеттәре ине, барыһы ла үҙҙәрен аямай һуғышты. Пехотаны үткәрмәнек, немецтар күпләп ҡырылды, беҙҙең яҡтан да һәләк булдылар. Икенселәй беҙгә ҡаршы танктар ташланды, улар артынан немец автоматсылары килә. Танктарҙы үткәрмәҫ өсөн һалдаттарҙың бер өлөшөн, гранаталар биреп, алғараҡ ҡуябыҙ. Грана ташлаусылар үҙ бурыстарын үтәне, танктарҙы үткәрмәне, ләкин барыһы ла ятып ҡалды… Бер нисә тәүлектән башҡа частар беҙҙең менән тигеҙләште, ҡамауҙа ҡалыу ҡурҡынысы бөтөрөлдө.\nВзводта аҙ ҡалдыҡ, яңы һалдаттар өҫтәнеләр. Улар ҙа ауыл егеттәре: ҡаҙаҡтар, үзбәктәр. Башҡортостандан, Учалынан, барҙар ине. Әкренләп һуғышыр-ға өйрәнәбеҙ. Юғалтыуҙар ҙа әҙерәк була башланы.\nНовгород ҡалаһын фашис-тарҙан азат иткәндә һуғыш ҡаты булды, шунда аяғым яраланды. 20 көн госпиталдә яттым. Артабан Нарва өсөн ҡан ҡойоштоҡ. Иң хәтәре – штык һуғышы. Бында ла һынатманыҡ.\nИң иҫтә ҡалғаны – Ленинград блокадаһын өҙөү. Бик ҡыҙғаныс күренеш: ҡамауҙан сығыусы блокада һалдаттары бигерәк ябыҡҡан. Миңә был һуғыш өсөн “Ленинградты обороналаған өсөн” миҙалы бирелде.\nНемецтарҙың ике йыл буйы нығытылған доттарын (долговременная огневая точка) алыу өсөн бер ай һуғыш барҙы. Алдыҡ, ләкин һалдаттар ҙа күп ҡырылды.\nЭстонияны алыуҙа ҡатнаштым.\nЛатвия өсөн һуғышта ҡулым яраланды. Ҡыҙыл Йондоҙ ордены менән бүләкләнеләр. Унан һуң контузия алдым. 1942 йылда лейтенант званиеһы бирелде, бер йылдан һуң – өлкән лейтенант.\nЕңеү көнөн Литвала ҡаршыланым. Шулай ҙа беҙҙең группировкала һуғыш барҙы, сөнки эсэсовсылар ҡалған ине әле.\n1945 йылда миңә I дәрәжә Ватан һуғышы ордены тапшырылды.\nҺуғыш йылдарында өйҙән хаттар килде, әммә беҙгә аслыҡ, ауырлыҡтар тураһында яҙманылар. Хатта атайымды бер ус фураж өсөн төрмәгә ултырт-ҡандарын да белмәнем,” – тип иҫтәлектәре менән уртаҡлаша ине ветеран.\nҒәзизйән Бәҙретдинов Абдуллаға 1946 йылдың июнендә генә ҡайта. Башта Мөслим мәктәбенә хәрби етәксе итеп ҡуялар. Йөрөп эшләүе ауыр булғас, ауылға ҡайта. Колхозда эшләй: ураҡ машинаһында, үҙе ҡорған пилорамала һәм төҙөлөш бригадаһында бригадир, кочегар. Бер нисә тапҡыр ауыл советы депутаты, колхоздың ревизия комиссияһы рәйесе итеп һайлана. 1982 йылда пенсияға сыға. Ҡатыны Мөҡсинә апа менән дүрт ҡыҙ тәрбиәләп үҫтерәләр, оло тормош юлына аяҡ баҫтыралар.\nЕңеүҙең 55 йыллығын билдәләп, 2000 йылдың 11 октябрендә 78 йәшендә мәңгелеккә күҙен йомдо ҡәҙерле ауылдашыбыҙ.\nмузей етәксеһе, Абдулла ауылы.


Ҡабулда террор ғәмәлендә 8 кеше һәләк булған, 25 кеше яраланған. Шартлау Америка илселегенән йыраҡ түгел генә яңғырай. Террорсы ҡала аша үтеүсе НАТО колоннаһын шартлатырға уйлаған.\nАмериканың Миссури штатын һыу баҫа. Һәләк булыусылар һәм хәбәрһеҙ юғалыусылар бар. Автомобиль юлдары һыу аҫтында ҡалған. Синоптиктар көслө ямғырҙар яуасаҡ, тип иҫкәртә. Ҡотҡарыусылар халыҡты имен урындарға күсергә саҡыра.\nКубала диңгеҙ ҡыҫалаһының миграция миҙгеле башланды. Миллионлаған краб йомортҡа һалыр өсөн йылы пляждарға юл алған. Меңләгән турист диңгеҙ ҡыҫалаларын күҙәтеү өсөн тап ошо ваҡытта махсус Азатлыҡ утрауына килә.\n04 мая Йылғалар кимәле


«Киске Өфө» гәзитенең сайты - ГӘЗИТ ҺҮҘЕ ТӘРБИӘЛӘҺЕН - 2015 - Мәҡәләләр\nГӘЗИТ ҺҮҘЕ ТӘРБИӘЛӘҺЕН\nБөгөнгө заманда кеше китап уҡыймы, тигәндәргә йәлләп ҡарайым мин. Йәнәһе, мәғлүмәт быуатында йәшәйҙәр, шуға ла яңылыҡтарҙы тиҙерәк тапшырыу мөмкинлегенә эйә булған интернеттан ғына уҡыйҙар. Белгең килһә, уҡыу мәғлүмәт кенә бирмәй, ул хәтерҙе үҫтерә һәм, иң мөһиме, һине тәрбиәләй. Шуға ла бик китап уҡырға ваҡытың булмаһа, гәзит уҡы, тигән кәңәш бирә йөрөйөм эргә-тирәләгеләргә. Бар матбуғат баҫмаларын уҡырға өлгөрмәйһең икән, "Киске Өфө"нө генә булһа ла уҡы, уның биттәрендәге мәғлүмәт бер ҡасан да иҫкермәй, улар ана шул тәрбиәүи йүнәлештә булыуы менән дә ҡиммәт.\nПсихологтар әйтеүенсә, кешенең психикаһы шул тиклем һығылмалы. Әммә интернет киңлектәрендә бер туҡтауһыҙ яңырып торған мәғлүмәт шундай ҙур күләмдә, кеше хатта уларҙың ҡайһыһы яҡшы, ҡайһыһы насар икәнен аңлап та, уларҙы үҙләштереп тә өлгөрмәй. Интернеттан уҡыйым бит мин, апай, тип мине тынысландырған йәштәргә шуны әйтер инем: ул уҡыуығыҙ уҡыуға һаналмай инде ул! Ҡасандыр кеше яҙма уйлап тапҡан, уҡырға өйрәнгән, йәғни, аңы камиллашҡан, үҫкән. Хәҙер һеҙ көнө-төнө интернетта ултырып, аңығыҙҙы кирегә көйләйһегеҙ. Шуға ла уҡыу мәҙәниәтен ҡайтарырға кәрәк беҙгә.\nҒөмүмән, уҡыу процесы һинең күңелеңдә ҡәнәғәтлек тойғолары уятырға тейеш. Билдәле, мәғлүмәт төрлө була, "Киске Өфө" уларҙың йөрәкте йылыта, киләсәккә өмөт уята торғандарын ғына һөйләүе менән оҡшай. Халҡыбыҙҙың тарихына ҡағылһынмы ул, бөгөнгө заманыбыҙҙың алдынғы ҡарашлы кешеләре, матур йәштәребеҙ менән таныштырһынмы - һәр береһенән әллә күпме фәһем алырға була. Яңы сыҡҡан закондарға аңлатмалар, күп һорауҙарға яуап биреүе өсөн дә үҙ итәм уны. Төрлө яҡтарҙан йыйылған лаҡаптарҙы уҡып, уларҙа йор һүҙле халҡымды таныйым, яҡшы хикәйәләрҙе лә көтөп алам, "Диалог" менән "Монолог" рубрикаһын бигерәк яратам. Әҙәбиәт йылында билдәле яҙыусыларыбыҙҙы гәзит битендә күреп шатландым һуңғы осорҙа, уларҙың шундай сетерекле һорауҙарға ла тәрән яуаптар биреүенә аптырап бөтә алмайым. Йолаларыбыҙға ҡағылған мәҡәләләрҙе уҡып, ҡасандыр ишеткән, әммә онотола төшкән белемдәремде лә яңынан тергеҙә башланым. Һәр хәлдә, "Киске Өфө"лә үҙемә кәрәк булған мәғлүмәт кенә табам, шуның өсөн дә уны юғары баһалайым. Һәм ошо мәғлүмәткә йәштәребеҙ ҙә эйә булһын ине, тип теләйем.\nЯҙылған: 14.09.15 | Ҡаралған: 1143


Ауыл кешеһенә мал һуйыу тыйыла\n1 ғинуарҙан мал итен һатыуға сығарыуҙы сикләүсе регламент ғәмәлгә инде. Уға ярашлы, сауҙаға сығарылған ит мотлаҡ рәүештә мал һуйыу цехтарында эшкәртелергә тейеш. Кире осраҡта ветеринарҙар рөхсәт ҡағыҙы бирмәйәсәк. Әле республикала ошондай 39 махсус пункт эшләй. Ләкин төбәк өсөн был аҙ. Ҡайһы бер төпкөл райондарҙа йәшәүселәргә мал һуйыу өсөн әллә нисә саҡрым юл үтергә тура килә. Килеп тыуған мәсьәләне нисек хәл итергә?\nАуыл кешеһе көткән малын шартына килтереп һуйырға өйрәнгән. Һуғым мәле хатта, байрам һымаҡ көтөп алына. Мал салыуға туған-тыумаса, күрше-күлән саҡырыла, ҡатын-ҡыҙҙар бергәләп эсәк-ҡарынын йыуа, һуңынан күмәкләп әҙер аштан ауыҙ итәләр. Иттең ҡышҡа етерлеге келәттәргә эленә, артҡаны һатыла. Әммә бынан ары үҙ кәртәңдә һуйған мал итен сауҙаға сығарып булмаясаҡ . Сөнки һатырға уйлайһың икән малды махсус цехта ғына һуйҙырыу шарт. Яңы индерелгән техник регламент шуны талап итә.\nБүздәк районында йәшәүсе Кинйәкәевтар тиҫтәнән ашыу баш мал тота. Ауыл ерендә йәшәүселәр өсөн малсылыҡ элек-электән төп табыш һанала. Ләкин һуңғы йылдарҙа был шөғөлдән ҙур табыш алып булмай, шуға ла мал тотоусылар кәмегәндән кәмей, ти Земфира ханым. Ғүмере буйы малсылыҡ менән шөғөлләнгән кешеләр өсөн был ғәҙәткә ингән. Ләкин малды һуйыу оло йәштәгеләргә ауырлыҡ тыуҙыра.\nБүздәктә малды һуйыу цехтарына ташыу эше район кимәлендә ойошторолған. Әлбиттә, эргәһендә генә мал һуйыу цехтары булған оло йәштәгеләргә еңел, сөнки бының өсөн әллә ҡайҙа йөрөйһө түгел. Яңы техник регламентҡа ярашлы, һатыуға сығарылған иткә ветеринарҙар тамға ҡуйырға тейеш. Йәғни, хужалар продукцияны документһыҙ бер ҡайҙа ла тапшыра алмай. Төпкөлдә йәшәүселәр, был яңылыҡҡа ризаһыҙлыҡ белдерә. Сөнки малды махсус цехтарға алып барыу өҫтәмә сығымдар талап итә. Иттең хаҡы былай ҙа түбән, техник регламент алыпһатарҙар өсөн генә ҡулай, ти мал тотоусылар.\nВетеринарҙар яңы документтың ыңғай яҡтары ла күп тигән фекерҙә. Сөнки сауҙа рәттәренә зарарланған, сифатһыҙ ит йыш эләгә. Техник регламент һатып алыусыларҙы төрлө ҡурҡыныс сирҙәрҙән араларға булышлыҡ итәсәк. Йыл һайын эхиноккокоз ауырыуын ғына 50-ләп кеше йоҡтора.\nӘле республиканың 28 районында дүрт тиҫтәгә яҡын һуғым цехы эшләй. Ҡалған төбәктәргә малдарын алыҫҡараҡ алып барырға тура киләсәк. Бүздәк районындағы һуйыу цехы етәксеһе әйтеүенсә, һуйыу урыны махсус йыһазландырылырға тейеш. Уларҙың цехы көнөнә 10 баш мал һәм 40 сусҡа һуйыу һәләтенә эйә. Хужалар кәрәк икән малды халыҡтан да ҡабул итергә риза.\nБюджетта техник регламентты ғәмәлгә ашырыу өсөн өҫтәмә сығымдар ҡаралмаған. Шуға күрә, был бурысты эшҡыуарҙар ярҙамында атҡарып сығырға мөмкин, тигән фекерҙә белгестәр. Бар төбәктәрҙә лә халыҡҡҡа уңайлы шарттар тыуҙырыу зарур, сөнки яңы ҡағиҙәләр ил буйынса ғәмәлгә инә.\nСит илдәрҙә техник регламент күптән эшләй, әле яңы ҡағиҙәләр Рәсәй менән бер рәттән элекке создаш республикалар - Ҡаҙағстан, Белорусияла ла индерелә. Тик был документ малға күҙ төбәп йәшәгән ауыл кешеһе иҫәбенә генә башҡарылмаһын ине. Юғиһә, мал тотоуҙың бөтөнләй файҙаһы ҡалмаясаҡ. Ә малсылыҡ үҙен иҡтисади яҡтан аҡламай икән, киләсәктә ҡураларҙың бөтөнләй бушап ҡалыуы ихтимал. Был инде илдең аҙыҡ-түлек хәүефһеҙлегенә ҡурҡыныс янай тигәнде аңлата. Үҙгәреш бөгөнгө импортты алмаштырыу мәлендә айырыуса хәүефле.


Ҡыйыу ханым » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Ҡыйыу ханым\nҠыйыу ханым 23.11.2011 // Йәмғиәт\n– Өлгөрбай ағай, үҙегеҙ килеп сығып ҡалай йәтеш иттегеҙ әле!\nМәсетле районына килеп төшөү менән мине барса халыҡ уратып алды ла кем уҙарҙан үпкәләре тураһында һөйләй башланы.\n– Беҙҙең яҡтарҙы оноттоғоҙ, хәлдәребеҙҙе белмәйһегеҙ, гәзиткә маҡтап яҙырҙай шәп кешеләребеҙ бар.\n– “Ҡарағай” шифаханаһының директоры Розалия Солтанова үҙе генә ни тора!\n– Шулай шул! Ҡыйыулығына шаҡ ҡатабыҙ. Әзмәүерҙәй ирҙәрең йөрьәт итмәҫ эштәргә тотоноуына иҫ-аҡылыбыҙ китә.\n– Йомартлығын әйт әле!\n– Ә үҙе шундай баҫалҡы, бер ҙә кәперәйеп, мин шуны эшләнем, быны эшләнем, тип һис һөйләнеп йөрөмәҫ.\nВаҡыт яғы бик тығыҙ булһа ла, киттем шифаханаға. Барайым, күрәйем.\nБыл донъяла ниндәй генә ғәжәп хәлдәр булмай. Берәүҙәрҙең, имеш, йәшен атып иҫән ҡалғандан һуң өсөнсө күҙе асыла ла халыҡты табиптарҙың да көсө, зиһене етмәҫ ауырыуҙарҙан имләргә тотона. Һөнәре буйынса балалар табибы булған Розалия ханым Солтанова, әлбиттә, ундай хәлгә тарымай. Шулай ҙа тормош иптәше район хакимиәте башлығы булғанда уны “Ҡарағай”ҙың директоры итеп ҡуйғас, ул үҙендә әйтеп аңлата алмаҫлыҡ көс тоя башлай, ти.\nШифахана үҙ ҡоролмаһында минераль һыу сығара. Бер көндө ҡыйыу ханымдың башына елле фекер килә:\n– Йүнләп файҙа килтермәгән нәмәне нишләп тотам әле, – тип уны ни бары 205 865 һумға “Ҡарағай” яуаплылығы сикләнгән йәмғиәтенә осора. Ваҡланып, махсус баһалау ойошмаларын саҡырып та хитланмай. Оло йөрәкле ханым аҙаштарын яфаландырып, ситкә ебәреп йонсота буламы! Күңел етһә, аш етә тигәндәй, үҙенең ҡанаты аҫтына һыйындыра – шифаханалағы бер мөйөштән урын таба. Лицензия юллатып та толландырмай.\n-– Ана, беҙҙеке лә ярап торор. Моғайын, изгелекте онотмаҫһығыҙ әле!\n– Килештек! – Ана шулай 2010 йылдың 1 июнендә серле һәләткә эйә ҡатын әлегә булмаған ойошма менән килешеү төҙөп ҡуя. Эйе, эйе, тап шулай. Сөнки “Ҡарағай” ойошмаһы үҙе ошо йылдың 10 июнендә генә теркәлә. Хатта һыуҙы пластик һауыттарға тултырыу, ярлыҡтар йәбештереү, Өфөгә алып барып һатыу сығымдарын да үҙ өҫтөнә ала.\nӘлбиттә, ҡыйыу ханымдың төрлө саҡтары була. Үткән-һүткән һайын Ял үҙәгенең, бассейндың, 6-сы корпустың һерәйеп тороуына кәйефе төшә, асыуы ҡабара. Нишләп файҙа килтермәҫкә тейеш әле? Был биналарҙы асыу өсөн рөхсәт көтә башлаһаң, ахырызаман етер! Сәбәбен дә табалар бит, имеш, янғын һүндереү тигән нәмәләре эшләнмәгән, электр ҡорамалдары ла теүәл түгел. Төҙөлөп бөткән, ҡыйығы бар, тигәндәй...\nИзге күңелле ханым ял итеүселәрҙең һаулығы өсөн ифрат ныҡ борсола.\n— Ҡуйы, файҙалы ауыл һөтөнә етәме ни ул! — тип кенә ебәрә ул. Хатта аҡты ете-ят әҙәмдәр ҡулынан алырға ла шикләнә. Шуға һөттө үҙенә туған тейешле кеше етәкләгән “Һөт” яуаплылығы сикләнгән йәмғиәтенән генә ала. Был изгелеге өсөн уларға 600 мең һум аҡса ла бүләк итә. Хәҙер бөлгөнлөк һаҙлығына батҡан ойошманан бурысын кире ҡайтарыуы икеле, әлбиттә. Хәйер, быны әллә ни ғәйепләп тә булмайҙыр инде, шул аҡса тип үҙ туғаның менән тәмһеҙләшеп йөрөү килешкән эш түгел инде.\nРозалия ханым былай һыҡмыр, ҡаты кеше түгел. Аҙыҡ-түлекте, кәрәк-яраҡты гелән 300 километр алыҫлыҡта ятҡан Өфөнән ҡиммәтерәк хаҡҡа алырға тырышалар.\n— Йомартлыҡ – иң аҫыл сифаттарҙың береһе, — тип йыш ҡабатларға ярата ул. Шуға ла теге ярамай, был тыйыла тигән Хөкүмәт ҡарарҙарын, закондарҙы бар тип тә белмәй. “Һандуғас шишмәһе” йәмғиәтенең кеҫәһенә 600 мең һумға яҡын аҡсаны тыға, йәнә лә әллә күпме ойошмаға уңлы-һуңлы тарата. Аҙаҡ:\n— Бурысығыҙҙы бирегеҙ, — тип теңкәләренә тейеп тә йонсотмай.\nЭш тип янып йөрөп, йүнсел ханым хатта хәтере хөртәйеп киткәнен дә шәйләмәй: гелән генә һалымдарҙы түләргә онота ла ҡуя. Шифаһы теймәҫме икән, тип штраф өҫтөнә штраф сәпәп торалар ҙа һуң, тик файҙаһы ғына тойолмаған...\nМәсетле халҡының үпкәһе дөрөҫ булған икән. Розалия ханымдың батырлығына, йомартлығына мин дә ғәжәп иттем. Хәҙер уның зәһәр эше менән хоҡуҡ һаҡлау органдары ла ҡыҙыҡһына.\nЛәйлә Нурыева от 25.11.2011, 14:23\nИнде күптән сүбәген сәйнәп ташлағас, яҙаһығыҙ, актуаль мәлендә бер-ике йыл элек ҡайҙа булдығыҙ?


Өфө үҫмерҙәре Австрияла етенсе ҡышҡы Халыҡ-ара балалар уйындарында тәүге уңышҡа өлгәште\nБиатлонсы Алмаз Вәлиев спринтта 20-нән ашыу спортсыны уҙып, алтын миҙал яуланы. Шулай уҡ үҫмерҙәр араһында «Сноуборд-кросс» дисциплинаһында Кирилл Педь көмөш призерлы булды. Ҡыҙҙар араһында ла ошо уҡ дисциплинала Яна Вәлиева бронза миҙал алды. Австрияның Инсбрук ҡалаһында барған уйындарҙа Башҡортостандың баш ҡалаһынан 12-14 йәшлек 16 спортсы ҡатнаша. Улар тау саңғыһы, сноуборд, конькиҙа йүгереү һәм биатлон буйынса ярыштарҙа сығыш яһай.


Рәсәйҙең Су-34 бомбардировщиктары Ирандың Хамадан аэродромынан осоп «Ислам дәүләте» төркөмсәһенең Дейр-эз-Зор виләйәтендәге объекттарын утҡа тотто. Һөҙөмтәлә ике команда пункты, террорсылар әҙерләү лагерҙары, 150 боевик юҡ ителгән.\n«Ислам дәүләте» террорсыларынан азат ителгән Мәнбиж ҡалаһына халыҡ ҡайта башлаған. Һәр районда, һәр урамда, һәр йортта тиерлек боевиктар үҙ эҙҙәрен ҡалдырып китергә тырышҡан. Мәктәптәрҙә һәм башҡа бик күп учреждениеларҙа яңы атамалар менән алтаҡталар эленгән. Ҡайһы бер биналар ҡара төҫкә буялған.\nКалифорния властары урман янғындары сәбәпле 80 мең кешене эвакуацияларға ҡарар иткән. Ҡотҡарыусылар мәғлүмәттәренә ҡарағанда, 35 мең йорттоң янып көлгә әйләнеүе ихтимал. Ут менән көрәшкә йөҙләгән янғын һүндереүсе, самолеттар, вертолеттар йәлеп ителгән.\nБөйөк Британияла ер шарындағы иң ҙур һауа судноһы-самолет, вертолет һәм дирижаблдың гибриды һауаға күтәрелгән. Гелий тултырылған һауа карабы ике аҙна туҡтамай оса ала. Ул самолетҡа ҡарағанда аҙыраҡ яғыулыҡ ҡуллана, дирижаблға ҡарағанда ауырырыаҡ йөктәр күтәрә ала. Уның тиҙлеге сәғәтенә 150 километрға етә.


“Айһылыуҙың айлы кистәре”\nОшо көндәрҙә Арыҫлан Мөбәрәков исемендәге Сибай башҡорт дәүләт драма театры артистары Түбә ауылында Туфан Миңнуллиндың “Айһылыуҙың айлы кистәре” исемле лирик драмаһын сәхнәләштерҙе. Ижади төркөмдөң художество етәксеһе Дамир Ғәлимов Түбәлә тыуып үҫкәс, йыл да ауылдаштарын матур тамаша менән һоҡландыра. Быйылғы спектакль да уңышлы үтте, халыҡҡа оҡшаны. Артистарға ауылдаштар исеменән рәхмәт белдерәм.\nМ. ХӘСӘНОВА, биләмә башлығы.\nЕр бүлеме сиктәрен билдәләү өсөн\n“Баймаҡ” ғилми-производство берекмәһе тарафынан файҙаланылған ер участкалары сиктәрен аныҡлау менән бәйле, ошо биләмәлә сабынлыҡтары булған граждандарҙың ер бүлеме сиктәрен билдәләү һәм килешеү өсөн документтары менән Баймаҡ ҡалаһы, Р.Люксембург урамы, 1 адресы буйынса (БТИ бинаһы) килеүе һорала. Иғлан баҫылып сыҡҡандан һуң 25 эш көнө дауамында эш көндәрендә сәғәт 8-ҙән 17.30-ға тиклем мөрәжәғәт итергә.\nБР техник инвентаризациялау бюроһының Баймаҡ район-ара филиалы.\nЙорттар араһында конкурс\nБР торлаҡ-коммуналь хужалыҡ министрлығы тарафынан күп фатирлы йорттар араһында конкурс иғлан ителде. Уның шарттары буйынса йортта һәм уның эргәһендә таҙалыҡ, тәртип, биҙәлеш, яҡтыртыу, бар уңайлыҡтар булырға тейеш. Шулай уҡ фатир хужаларының коммуналь хеҙмәттәр өсөн бурыстары булмауы шарт. Конкурс һөҙөмтәләре буйынса республиканың күп фатирлы 100 йортона Министрлыҡтың Почет грамотаһы һәм 100 мең һум күләмендә премия тапшырыласаҡ.\nФутбол буйынса беренселек\n7 июлдә ҡалабыҙҙың “Труд” стадионында муниципаль район хакимиәте башлығы кубогына өлкәндәр араһында футбол буйынса район беренселеге үтәсәк. Ярыштар сәғәт 10-да башлана.\n7 ИЮЛЬ – ХАЛЫҠ-АРА КООПЕРАЦИЯ КӨНӨ\nУЛАР ИҢЕНДӘ – СОЦИАЛЬ МИССИЯ\nБерләшкән милләттәр ойошмаһы ҡарары буйынса 1995 йылдан алып июль айының тәүге шәмбеһе Халыҡ-ара кооперация көнө тип билдәләнә. Ә илебеҙ тарихына күҙ һалһаҡ, Петровск заводында (хәҙерге Петровск-Забайкальский ҡалаһында) эшләгән һөргөнгә ебәрелгән декабристар “Ҙур артель” йәмғиәте төҙөй һәм шул мәлдән Рәсәйҙә кооператив хәрәкәт башлана. Уның Уставы нигеҙенә ирекле ағзалыҡ, тигеҙлек, тауарҙы бары тик ҡулаҡсаға һатыу, ағзаларҙың иғәнә индереүе, идаралыҡ һәм контролдә тотоу органдарын йәшерен тауыш менән һайлау, пайсылар алдында идаралыҡтың һәм ревизия комиссияһының отчет биреүе принциптары һалына. Декабристар кооперативы йәмәғәт туҡланыуы, берәмләп һатыу, йәшелсәселек, мал һимертеү менән шөғөлләнә, төрлө оҫтаханалар тота. “Ҙур артел”де барлыҡҡа килтергән принциптар бөгөн дә үҙ әһәмиәтен юғалтмай һәм ҡулланыусылар кооперацияһы эшмәкәрлегенең төп нигеҙе булып тора.\n8 ИЮЛЬ — РӘСӘЙ ПОЧТАҺЫ КӨНӨ\nКӨЛӘС ЙӨҘЛӨ ЗӘЙТҮНӘ\nКеше яҙмышы... Тормош һуҡмаҡтары әҙәм балаһын ҡайҙа ғына йөрөтмәй! Бынан 34 йыл элек, 1978 йылдың йәйендә, Баймаҡ ҡалаһы һылыуы Зәйтүнә Ғәйнислам ҡыҙы Йомағолованы ла, яҙмыш ҡушыуылыр инде, Татлыбай почтаһы бүлексәһенә эшкә ебәрәләр. Тәүге көндән үк оҙон толомло һылыу ауыл халҡының үҙ кешеһенә әйләнә. Шул уҡ йылдың декабрендә ауылыбыҙҙың уңған егете Марат Әнүәр улы Йәнтүрин менән яҙмыштарын бәйләйҙәр. Мөхәббәт емеше булып һыу һөлөгөләй Лилиә, Гүзәл, Рәмзилә исемле ҡыҙҙары донъяға килә. Улар матур булып үҫеп етеүгә Нуриман атлы улға ғүмер бүләк итәләр. Ике ҡыҙы – уҡытыусы, өсөнсөһө бухгалтер һөнәрен үҙ итеп, эш башлап, тормошҡа сығып, Сибай ҡалаһында төпләнеп татыу ғүмер итәләр. Нуриман әлегә мәктәп уҡыусыһы.\nСәйәси совет ултырышҡа йыйылды\nӘлеге ваҡытта беҙҙең район буйынса 1 меңдән ашыу кеше – “Берҙәм Рәсәй” Бөтә Рәсәй сәйәси партияһы ағзаһы. Урындарҙа 74 беренсел ойошма эшләй. Ошо көндәрҙә партияның урындағы сәйәси советының сираттағы ултырышы үтте. Әйткәндәй, сәйәси советты бөтәһе 15 партия ағзаһы берләштерә.\n8 ИЮЛЬ — ҒАИЛӘ, МӨХӘББӘТ ҺӘМ ТОҒРОЛОҠ КӨНӨ\nАлтмышын туйлаған бәхетле пар\nҺоҡланғыс кешеләр була донъяла. Уларҙың йәшәү рәүеше, аҡыллы фекерҙәре, бар булмышы һәр кемгә үрнәк. Икенсе Этҡолда йәшәүсе Исҡужиндарҙы нәҡ шундайҙар рәтенә индереп була.\nЙәштәрҙең аҡыллы, уңған булыуына, ял итә лә, кешеләрҙең ялын ойоштора белеүенә лә хайран ҡалырһың. Ошо көндәрҙә Баймаҡта бер төркөм йырсылар “Иң изге теләктәр менән” тигән концерт ҡуясаҡ. Һеҙҙең иғтибарығыҙға йәштәрҙең кумирына әүерелгән Илгиз Абдрахманов менән әңгәмә.


Апрель айында булдырылған Төбәк йәмәғәт фонды хеҙмәткәрҙәре фондҡа кемдең исеме биреләсәге хаҡында шикләнмәне лә. Күренекле ғалим, шәрҡиәтсе, башҡорт милли хәрәкәте алдынғыһы, башҡорт автономиялы республикаһына нигеҙ һалыусыларҙың береһенә лайыҡлы баһа бирелергә тейеш. Ә ммә, ҡыҙғанысҡа ҡаршы, йәш быуын, йәғни һеҙҙең менән беҙ,\nбөйөк яҡташыбыҙҙың исемен мәңгеләштереүгә тейешле иғтибар бүлмәйбеҙ, юҡһа ни өсөн Башҡортостанда уның исемен й өрөтөүсе бер урам йәки һәйкәл юҡ..\nФондҡа нигеҙ һалыусылар был етешһеҙлекте бөтөрөргә ҡарар итте һәм, уның рәйесе Марат Ҡолшәриповтың һүҙҙәре буйынса, у лар Әхмәт - Зәки Вәлидигә һәйкәл асыу һәм баш ҡала\nурамдарының береһенә уның исемен биреү өсөн бар көсөн һаласаҡ. Фонд шулай уҡ гуманитар фәндәр өлкәһендә бөйөк ғалим исемендәге премия булдырырға ниәтләй.\nФондтың төп маҡсаты - Рәсәйҙә федерализмдың нығыуына һәм үҫешенә булышлыҡ итеү. Уның аныҡ бурыстары фән, мәғариф һәм мәҙәниәт өлкәләренә ҡағыла. Бында шулай уҡ халыҡ - ара конференцияларҙа һәм, беренсе сиратта, Вәлидов уҡыуҙарында, төрлө симпозиум, фестивалдәр, күргәҙмәләр, аукциондарҙа\nҡатнашыу тураһында ла һүҙ бара. Уларҙы республикала ғына түгел, БДБ илдәрендә һәм сит илдәрҙә лә ойоштороу планлаштырыла, сөнки Зәки Вәлиди исеме Ҡаҙағстан, Төркмәнстан, Ҡырғыҙстан, Үзбәкстан кеүек дәүләттәрҙең\nбарлыҡҡа килеүе менән дә тығыҙ бәйле.\nФонд балалар йорттарында тәрбиәләнеүселәргә, етем балаларға\nярҙам итеүсе хәйриә акцияларында ҡатнашырға, төрлө полиграфик, нәшриәт һәм шуның кеүек башҡа эшмәкәрлектә ярҙам ҡулы һуҙырға, делегациялар, төркөмдәр, туристарҙы ҡабу л итергә йыйына. Австрия, Германия, Төркиә университеттары\nменән хеҙмәттәшлек тә планлаштырыла.\nӘхмәт - Зәки Вәлиди исемендәге Төбәк йәмәғәт фондының төп\nойоштороусыһы булып Башҡортостан халыҡтары ассамблеяһы сығыш яһаны. 2000 йылда барлыҡҡа килгән был ойошма 40 - тан ашыу милли йәмәғәт ойошмаһын берләштерә, һәм республикала бе р ҙур сара ла уның ҡатнашлығынан тыш үтмәй. Башҡортостан, Рә сәй халыҡтары араһында үҙ - ара аңлашыу һәм хеҙмәттәшлекте н ығытыуҙа ассоциация хәл иткес роль уйнай, сәйәси һәм мәҙәни тотороҡлоҡҡа өлгәшеүгә йүнәлтелгән ҙур сараларҙың ойоштороусыһы булараҡ сығыш яһай.\nБашҡортостан халыҡтары ассамблеяһы рәйесе Нияз Мәжитов Төбәк йәмәғәт фондының беренсе йыйылышында егерменән ашыу билдәле йәмәғәт эшмәкәрҙәре, ғалимдар һәм эшҡыуарҙарҙан торған коллегия төҙөлөүен билдәләне.\nФондты ойоштороусылар әйтеүенсә, июнь урталарында үтәсәк\nикенсе ултырыш Башҡортостандың үҙ ирке менән Рәсәй составына инеүенә 450 йыл тулыуын билдәләүгә арналасаҡ.


«Киске Өфө» гәзитенең сайты - ТАУЫБЫҘҘЫҢ ТЫНЫСЛЫҒЫ БОҘОЛМАҺЫН - 2015 - Мәҡәләләр\nҮткән йәкшәмбе ике йөҙләп кеше йәнә Торатау итәгенә йыйылды. Төрлө партиялар һәм "Рус географик йәмғиәте" вәкилдәре, Ишембай, Стәрлетамаҡ, Салауат, Мәләүез ҡалалары һәм ауылдар халҡы, парапланеристар, студенттар, эшҡыуарҙар, журналистар... Төрлө милләттәге, төрлө ҡарашлы, төрлө йүнәлешле, төрлө йәштәге был кешеләрҙе бер маҡсат берләштерҙе - Торатауҙы һаҡлау һәм яҡлау.\nДөрөҫөрәге, был сараны Стәрлетамаҡ "Сода" йәмғиәтенең тәбиғәт ҡомартҡыһы булған Торатауҙы сеймал рәүешендә файҙаланыу буйынса алып барған ныҡышмалы эшмәкәрлегенә ҡаршы сираттағы акция тип атарға кәрәктер. Республика Башлығы Рөстәм Хәмитов, халыҡ фекеренә, халыҡ аҡылына таянып, тауҙы һаҡлап алып ҡалыу яғында булыуын һәр ваҡыт һыҙыҡ өҫтөнә ала килде һәм күптән түгел "Торатау сеймал сифатында ҡулланылмаясаҡ!" тигән ныҡлы ҡарарҙы Башҡортостан халҡына еткерҙе. Был һүҙҙәрҙән һуң тауыбыҙ яҙмышы өсөн борсолған һәр кем еңел һулап та өлгөрмәне, "Сода" компанияһы, Мәскәүгәсә барып етеп, РФ Йәмәғәт палатаһы йыйылышында сығыш яһап, үҙ һүҙен һүҙ итергә маташты.\nМәғлүм булыуынса, предприятие үҙенең тәүге продукцияһын 1945 йылда етештерә башлай. Уның тәүге ҡорбаны булған Шәкетау сеймал сифатында 65 йылда юҡҡа сыҡҡан. Ғалимдар фаразлауынса, бөгөнгө производство ҡеүәттәренең мөмкинлектәре иһә Торатауҙы 5-6 йыл эсендә ер менән тигеҙләйәсәк. Ә артабан нимә? Артабан "Сода" предприятиеһы алдына йәнә ҡайҙан сеймал алырға тигән һорау килеп баҫасаҡ. Шулай булғас, ни эшләп предприятиены оҙаҡ йылдар сеймал менән тәьмин итерлек альтернатив варианттар эҙләмәҫкә? Ул варианттар тураһында ғаилимдар ҙа, Республика Башлығы ла асыҡ әйтте бит.\n"Сода"ны 7-8 йыллыҡ эш менән тәьмин итеү хаҡына 285 миллион йыл самаһы йәшәгән тауыбыҙҙы юҡҡа сығарырғамы ни инде хәҙер? Быға йәмәғәтселек юл ҡуймаясаҡ. Матди байлыҡ артынан ҡыуып, тауҙарыбыҙҙы емереп, урмандарыбыҙҙы ҡырабыҙ, йылға-күлдәребеҙҙе ҡоротабыҙ икән, тимәк, беҙ үҙ-үҙебеҙҙе лә юҡҡа сығарабыҙ. Былай ҙа бит Ер шарының әле теге, әле был мөйөшөндә таланған, таушалған тәбиғәт, яраланған йыртҡыс һымаҡ, кешелеккә ҡаршы аяуһыҙ ташлана. Торнадо, цунами, ер тетрәүҙәр күпме халыҡты ҡорбан итте. Шуның кеүек, Торатау ҙа, үҙен-үҙе яҡлап, баш ҡалҡытмаҫ, тимә. "Торатауҙың тыныслығын боҙа күрмәгеҙ, юҡһа, ул кешеләргә бик ҙур афәт килтерәсәк", тип тиккә генә әйтеп ҡалдырмаған бит боронғолар. Бына ошо һорауҙар, уларға бәйле борсолоуҙар, күңел әрнеүҙәре йыйҙы ла инде халыҡты Торатау буйына.\n- Һуңғы ваҡиғаларға бәйле беҙ, иң беренсе сиратта, Торатауҙы яҡлап сығыш яһарға йыйылдыҡ. Уның ни тиклем уникаль булыуын тағы ла бер тапҡыр үҙ күҙебеҙ менән күреп, артабанғы эш алымдарыбыҙҙы тикшерергә кәрәк беҙгә, - тине тау итәгендә үткәрелгән митингыла сығыш яһап, Башҡортостандың йәмәғәт башланғысындағы экологик хәрәкәт етәксеһе, БР Дәүләт Йыйылышы - Ҡоролтайҙың аграр мәсьәләләр, экология һәм тәбиғәттән файҙаланыу буйынса комитеты рәйесе урынбаҫары Руфина Шаһапова. - Бөгөнгө поход эске туризмды үҫтереүгә үҙ өлөшөңдө индереү ҙә ул, Торатауға сеймал булараҡ түгел, ә турист, үҙ ереңдең патриоты күҙлегенән ҡарарға кәрәк.\nБашҡортостан Республикаһындағы Рус географик йәмғиәтенең бүлексә рәйесе урынбаҫары Вячеслав Аброщенко ла был идеяны хупланы.\n- Беҙҙең йәмғиәттең маҡсаты - Рәсәй буйлап сәйәхәт итеп, тыуған илгә һөйөү тәрбиәләү. Күптән түгел Асылыкүлгә барҙыҡ, ә бөгөн Торатау түбәһенә күтәреләбеҙ. Ул, ысынлап та, Башҡортостандың хазинаһы, бында "Ҡыҙыл китап"ҡа индерелгән һирәк үҫемлектәр үҫә, һоҡланғыс коралдар үҙҙәре генә ни тора! Иң мөһиме, тау халыҡ өсөн изге һанала, - тине ул.\nЯлҡынлы сығыштарҙан һуң, ҙур бер төркөм, һуҡмаҡ яһап, изге тауыбыҙға табан атланы. Торатау башына күтәрелгәс, улар ҡулға-ҡул тотоношоп: "Торатауҙы һаҡлайыҡ!", "Йәштәр Торатау менән!", "Мәңге йәшә, Торатау!" тип тирә-яҡҡа оран һалды. Улар тауышына Ишембай районы Ғүмәр ауылынан йыйылып килгән халыҡтың дәррәү тауышы ҡушылды: "Беҙ Торатауҙы ла, үҙебеҙҙең Бүжә тауын да емермәү яғында!" (Билдәле булыуынса, "Сода"ға сеймал рәүешендә альтернатива итеп Ғүмәр ятҡылығы ла ҡарала).\nНисек кенә булмаһын, бында йыйылған халыҡты тыуған еребеҙгә булған һөйөү тойғоһо берләштерҙе. Артабан Урман-Бишҡаҙаҡ ауылы мәктәбендә үткәрелгән түңәрәк өҫтәл артында ла һүҙ ошо хаҡта барҙы. Һөҙөмтәлә "Сода" компанияһы өсөн сеймал проблемаһын хәл итеүҙә бойондороҡһоҙ эксперт комиссияһы төҙөргә һәм башҡа альтернатив сығанаҡтарҙы ҡарарға, ә Торатауҙы һис шикһеҙ һаҡларға тигән берҙәм ҡарарға киленде.\nЛәкин Торатау буйына бер сыҡтыҡ та, шуның менән эш бөттө, тип тынысланырға ярамай. Бөгөн тауыбыҙ яҙмышы бизмәнгә һалынған. Уның бер яғында - Торатауҙы бары сеймал сығанағы итеп кенә ҡараған ҡеүәтле сәнәғәт предприятиеһы, икенсе яғында - тәбиғәтте бер ниндәй байлыҡҡа ла алыштырып булмай тип иҫәпләгән халыҡ. Айыҡ аҡыл барыбер еңергә тейеш.\nЯҙылған: 07.12.15 | Ҡаралған: 1113


Синыф менән - “Йәшлек”кә! - 20 Января 2015 - Отдел образования Баймакского района\nГлавная » 2015 » Январь » 20 » Синыф менән - “Йәшлек”кә!\n11- се синыф уҡыусылары “Йәшлек” гәзитенә бөтәһе лә яҙылып маҡтауға лайыҡ булдылар. Синыф етәксеһе Дилә Әмир ҡыҙы Райманова: “Әҙәбиәт һәм тел дәрестәрен матбуғат материалдарына таянып, тормош менән бәйләп алып барыу отошло”- ти. Сығарылыш синыфында уҡыған был егеттәр һәм ҡыҙҙар үҙ аллы тормошҡа баҫыуға бер аҙым ҡалыуын етди аңлайҙар. Шуға ла республика тормошон өйрәнеп, унда барған үҙгәрештәрҙе белеп тороу беҙгә бик кәрәк, тип һанайҙар.


Зәйнәб Биишева исемендәге Башҡортостан «Китап» нәшриәтенең китап һатыу күргәҙмә-йәрминкәһе бөгөн Ҡазанда булды. Башҡортостан Республикаһының 100 йыллығына һәм V Бөтә донъя башҡорттары съезына арналған Татарстан башҡорттары ҡоролтайы ултырышына нәшриәт сағыу тышлы, тәрән йөкмәткеле китаптарын алып барҙы. Сара Ҡазан ҡалаһының Халыҡтар дуҫлығы йортонда үтте. Оло ҡорға Бөтә донъя башҡорттары ҡоролтайы етәкселеге, тарихсылар, фән эшмәкәрҙәре, яҙыусылар һәм журналистар йыйылды. Ҡоролтай ултырышы алдынан «Беренсе республика» фильмы күрһәтелде, шулай уҡ Бөтә донъя башҡорттары ҡоролтайының Башҡарма комитеты рәйесе Данир Ғәйнуллин Бөтөн донъя татар конгресы Башҡарма комитеты рәйесе Ринат Закиров менән осрашты.\nБашҡортостаныбыҙҙың һәм нәшриәтебеҙҙең ойошторолоуына 100 йыл тулыу айҡанлы «100 ауыл һәм ҡала» акцияһы сиктәрендә үткәрелгән китап һатыу-күргәҙмәһе милләттәштәребеҙгә Башҡортостан тарихына, мәҙәниәтенә, арҙаҡлы шәхестәренә, тәбиғәтенә арналған китаптарын тәҡдим итте. Күрше төбәк халҡы Н.У. Ишемғоловтоң «Образование Башкирской республики», С.И. Руденконың «Башкиры: Историко-этнографические очерки», «Аҫыл ынйылар кәрәҙе» (төҙөүсе авторҙары З.Ш. Ҡарабаева, Э.Ә. Яҡупова), Ғәлим Хисамовтың «Шаҡай бураны», Р.З. Йәнғужин менән Ф.Ғ. Хисамитдинованың «Коренные народы России. Башкиры», Фәнис Янышевтың «Башҡортостандың әҙәбиәт музейҙары», А.Ш. Ярмуллиндың «У истоков Башкирской республики» исемле тарихи китаптарын теләп алдылар. Ултырыштан һуң Башҡортостаныбыҙҙың сәнғәт оҫталары ҡатнашлығында концерт күрһәтелде һәм Татарстан башҡорттары ҡоролтайы вәкилдәре тантаналы бүләкләнде. Артабан сарала ҡатнашыусылар яҙыусы, йәмәғәт эшмәкәре Дауыт Юлтыйҙың ҡыҙы, Өфөләге Опера һәм балет театрының тәүге балериналарының береһе, мәшһүр балерина Нинель Юлтыеваның рухына зыярат ҡылды.


Өфө Рәсәй пенсионерҙары спартакиадаһында ҡатнашыусылар һаны буйынса рекорд ҡуя // Спорт | новости башинформ.рф\n15:32, 22 августа 2019 Спорт\nӨфө, Рәсәй пенсионерҙарының алтынсы спартакиадаһы баш ҡалаһы булараҡ, ҡатнашыусылар һаны буйынса рекорд ҡуя. Әлеге ваҡытта илдең 76 төбәгенән һәм ете сит дәүләттән: Чехиянан, Германиянан, Финляндиянан, Бөйөк Британиянан, Литванан, Франциянан һәм Әрмәнстандан 754 спортсының ғаризаһы бар.\n«Спартакиада йылдан-йыл популярлыҡ яулай бара.Ул ҙур ҡалаларҙы ғына түгел, алыҫ төбәктәрҙәге ауыл-ҡасабаларҙы ла үҙенә йәлеп итте. 2014 йыл менән сағыштырғанда, һайлап алыу турҙарында ҡатнашыусылар һаны биш тапҡырға артты», — тип билдәләне Рәсәй пенсионерҙары союзы рәйесе, Федерация Советының Социаль сәйәсәт буйынса комитеты рәйесе Валерий Рязанский.\nБашҡортостандың йәштәр сәйәсәте һәм спорт министры Руслан Хәбибов һүҙҙәренсә, бөгөн Өфөгә Сахалин өлкәһе, Ненец автономлы округы, Тула өлкәһе, Байкал аръяғы крайы, Ханты-Манси автономлы округы командалары килгән. Башҡортостандан спартакиадала һигеҙ спортсы: Резида Халиҡова (еңел атлетика, пуля менән атыу), Анатолий Карпенко (еңел атлетика), Сергей Буков (өҫтәл теннисы), Рөстәм Хангилдин (йөҙөү һәм шахмат), Екатерина Петренко (йөҙөү), Роза Иҙрисова (шахмат), Валерий Шаһибәков (пуля менән атыу), Фәнүзә Исҡарова (өҫтәл теннисы) сығыш яһай.\nРәсәй пенсионерҙары спартакиадаһының баш судьяһы Николай Ярославцев билдәләүенсә, ярыштарҙа халыҡ-ара исемгә эйә спортсыларҙың һәм спорт мастерҙарының ҡатнашыу хоҡуғы юҡ. Иң өлкәне – Кострома өлкәһенән, ул 83 йәшен ҡыуа. 80-де үткәндәр – алты кеше. Бөтә ярыштарҙы 200 белгес баһалай.\nӨфө ҡунаҡтары өсөн күңел асыу программаһы төҙөлгән, милли үҙенсәлектәрҙе иҫәпкә алып, туҡланыу системаһы уйланылған. Медицинаға килгәндә, ярыштар ойошторолған барлыҡ майҙансыҡтарҙа ашығыс ярҙам бригадалары, ирекмәндәр эшләй. Ҡатнашыусыларҙы «Йәшел сауҡалыҡ» шифаханаһына, «Президент отель», «Амакс турист», Holiday Inn һәм «Башҡортостан» ҡунаҡханаларына урынлаштыралар. Спортсыларҙы махсус трансферҙарҙа ташыйҙар, тине Башҡортостан Спорт министрлығының бүлек етәксеһе Дмитрий Гладких.\nАлтынсы Пенсионерҙар спартакиадаһын асыу тантанаһы 24 августа«Динамо» стадионында уҙа. Киске 7-лә башлана. Байрамда башҡорт эстрадаһы йондоҙҙары, флаг йөрөтөүселәр, парашютсылар сығыш яһай, сара фейерверк менән тамамлана. Ярыштарҙы ҡарау бушлай.\nТеги: Рәсәй пенсионерҙары спартакиадаһы, Өфө


Хоҡуҡи программа | Передачи ГТРК «Башкортостан»\n«Хоҡуҡи программала» янғындар, авариялар, ташҡындар, тәбиғәт ғәрәсәттәре, төрлө ғәҙәттән тыш хәлдәр хаҡында бәйән ителә, хәбәрселәрҙең репортаждары күрһәтелә. Унан башҡа, бында белгестәр менән хоҡуҡ мәсьәләләре тикшерелә һәм халыҡты ҡыҙыҡһындырған һорауҙарға яуап эҙләнә.\n«Хоҡуҡи программа» «Башҡортостан 24» телеканалында һәр шәмбе эфирға сыға һәм көн дауамында бара. Артабан көн һайын дүшәмбегә тиклем күрһәтелә. Ә шишәмбе иртән сығарылышты «Рәсәй1. Башҡортостан» телеканалында ҡарарға мөмкин.\nХоҡуҡи программа - 06.04.19\nХоҡуҡи программа - 30.03.19\nХоҡуҡи программа - 23.03.19\nХоҡуҡи программа - 02.03.19\nХоҡуҡи программа - 16.02.19\nХоҡуҡи программа - 23.02.19


«Салауат Юлаев» бөгөн Континенталь хоккей лигаһының даими чемпионаты сиктәрендә ҡунаҡтағы уйындар серияһын дауам итте\nЕкатеринбургта юлаевсылар урындағы «Автомобилист» менән осрашты. Уйын тәүге минуттарҙан уҡ ҡыҙыу барҙы. Еңеүселәр төп ваҡытта асыҡланманы. Овертаймда майҙан хужалары Юлаевсылар ҡапҡаһына хәл иткес шайбаны индерҙе. Уйын автомобилист файҙаһына 3 кә 2 иҫәбе менән тамамланды


Иң отошло юл – берләшеү » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Яңылыҡтар » Иң отошло юл – берләшеү\nИң отошло юл – берләшеү 23.01.2019 // Яңылыҡтар / Йәмғиәт\nРеспубликаға Элемтә, мәғлүмәт технологиялары һәм киң мәғлүмәт өлкәһендә күҙәтеү буйынса федераль хеҙмәт етәксеһе Александр Жаров килде. Уның менән төбәк етәксеһе Радий Хәбиров Башҡортостан юлдаш телевидениеһының һанлы форматҡа күскәндән һуң эшмәкәрлегенең технологик мәсьәләләре хаҡында фекер алышты.\nРеспубликала яңы форматҡа быйыл июндә күсергә планлаштырыла. Был йәһәттән бер ниндәй ҙә проблема булмаясаҡ, тине федераль хеҙмәт етәксеһе. Ул муниципаль каналдарҙа ғына ауырлыҡ барлығын билдәләне.\n“Ундайҙар һәр төбәктә юҡ, шуға күрә үҙҙәренә автоматик рәүештә айырым төймә беркетеү ҡыйын, – тине Александр Жаров. – Хатта 21-се төймә буйынса илдең дүрт төбәгендә конкурс ойошторолмаған – уларҙың үҙ телевидениелары юҡ. Йәнә шуныһы, Рәсәйҙә дүрт ҡала каналы ғына тулыһынса үҙ тапшырыуҙарын күрһәтә. Ә күптәрҙең бындай өлөшө – ике – алты сәғәт, ҡалғаны – һатып алынған контент. Ундай каналдар кабелдә ҡалып, федераль партнерҙары һанлы форматҡа күсһә, мәсьәләне нисек хәл итергә? Көнәркәшлекте онотоп, бер нисә муниципаль каналлы ҡалаларҙа телестудияларға берләшергә кәрәк. Ошо юлды һайлағандар мотлаҡ отасаҡ тип ышанам”.\nАлександр Жаров шулай уҡ граждандарҙың интернеттағы хәүефһеҙлеге мәсьәләләре буйынса уҙғарылған кәңәшмәлә ҡатнашты. Республика етәксеһе Радий Хәбиров үткәргән был сарала социаль, хоҡуҡ һаҡлау министрлыҡтары һәм ведомстволары вәкилдәре лә булды.\nТотош уҡырға 1 894


Ҡөрьәндә зекер ителгәс... » Башҡортостан гәзите | Газета Башкортостан на башкирском языке\nБашҡортостан гәзите » Иман » Ҡөрьәндә зекер ителгәс...\n“Инжир һәм зәйтүн ағастары, мөбәрәк Тур һәм Сина тауҙары, именлек ҡалаһы булған Мәккә менән ант итеп әйтәм”, – тигән юлдар бар “Ҡөрьән Кәрим”дә. Ошо һүҙҙәр аша тыуған ерҙең, тупраҡтың, һыуҙың, хәләл ризыҡтың ҡәҙерен белеп йәшәргә өндәлә.\nИнжир емешен табиптар сабыйҙарға шәкәргә алмаш сифатында бирергә, ҡартайыу йәки ауырыу сәбәпле хәлһеҙләнгән кешеләрҙең аҙығында ҡулланырға тәҡдим итә. Хикмәт эйәләренән Әфләтун уны ныҡ яратҡан, Сократ тәндәге зарарлы матдәләрҙе ситкә этәреп, файҙалыларын үҙенә тартып торған емеш тип белгән, табип Гален унан атлеттар өсөн туҡланыу диетаһы әҙерләгән.\nТөрлө ауырыуҙарҙы, айырыуса ашҡаҙан шешен дауалағанда инжир йыш ҡулланылған. “Ул йәннәттәге емештәргә нығыраҡ оҡшап тора”, – тигән имам Риза.\nЗәйтүн емеше һәм майының шифаһы тураһында ла динебеҙҙә күп тапҡыр тәҡрарлана. Мөхәммәт ғәләйһис-сәләм дә улар менән туҡланған. “Ризығығыҙҙа зәйтүн майы ҡулланығыҙ, – тигән Пәйғәмбәребеҙ. – Тәнегеҙгә лә һөртөп тороғоҙ. Ағастың изгеһе бирә ул майҙы”.


Цифралы приставканы бушлай алыу өсөн ғаризалар ҡабул ителә башланы | ГТРК «Башкортостан» — Новости Уфы и РБ\n27 февраля 2019 — 16:42\nПенсияһына өҫтәмә түләүҙәр алған хаҡлы ялдағылар һәм балаға пособие алған әҙ тәьмин ителгән ғаиләләр республиканың күп функциялы үҙәктәренә мөрәжәғәт итә ала. Улар өсөн цифралы телевидениены ҡарарға мөмкинлек биргән приставка алыу һәм уны телевизорға тоташтырып, көйләү бушлай буласаҡ. Әйткәндәй, кәрәкле ҡоролманы хәҙер почта бүлексәләрендә лә һатып алырға мөмкин. Гүзәлиә Ғөбәйҙуллина почта бүлексәһендә, ғәҙәттә, матбуғат баҫмаһын алһа, был юлы иһә телевизион приставка артынан килгән. Мультиплексҡа ингән 20 каналды бушлай ҡарарға мөмкинлек биргән приставкалар почта һәм элемтә бүлексәләрендә һатыла башлағанын белгәс, ауылда йәшәүселәрҙең цифралы телевидениеға ҡыҙыҡһыныуы артты, ти хеҙмәткәрҙәр. Ғөбәйҙуллиндар ғаиләһе менән беренсе мультиплексҡа ингән Рәсәй телеканалын ҡарарға ярата, шуға ла һәр бүлмәлә тиерлек телевизор барл. Гүзәлиә хәҙер өсөнсө приставка һатып ала. Иҫегеҙгә төшөрәбеҙ, Башҡортостан цифралы телевидениеға күсеү уңайынан республика етәксеһе Радий Хәбировтың ҡушыуы буйынса айырым ҡатлам граждандарға дәүләт ярҙамы күрһәтеләсәк. Был исемлектә 120 меңдән ашыу кеше — пенсияһына өҫтәмә түләүҙәр алған хаҡлы ялдағылар һәм балаға пособие алған әҙ тәьмин ителгән ғаиләләр. Улар өсөн цифралы телевидениены ҡарарға мөмкинлек биргән приставка алыу һәм уны телевизорға тоташтырып, көйләү бушлай буласаҡ. Әле республиканың күп фукциялы үҙәктәрендә был компенсацияны алыр өсөн ғаризалар ҡабул ителә башланы. Бының өсөн ни бары ғариза, паспорт, йәшәү урыны буйынса теркәлеү тураһындағы таныҡлыҡ, цифралы приставканы һатып алғандағы чек йәки квитанция, уның техник паспорты һәм банктағы иҫәптең реквизиттары кәрәк. Цифралы приставкаларҙың уртаса хаҡы — мең һум. Унан күпкә ҡиммәтерәккә һатҡан мутлашыусыларҙан һаҡ булырға саҡыра белгестәр. Өлкәндәргә аңлатыу эштәрен ирекмәкдәр ҙә алып бара. Улар кәрәкле мәғлүмәт менән буклеттар, брошюралар тарата, телевизорҙарҙы ла көйләргә ярҙам итәләр. Күп функциялы үҙәктәрҙә ғаризаларҙы 2019 йылдың 25 декабренә тиклем ҡабул итәләр. Ә цифралы сигнал барып етмәгән урындарҙа йәшәүселәргә 20 каналды бушлай ер юлдашы тәрилкәһе аша ҡарау мөмкинлеге буласаҡ. Уны урынлаштырыуҙы һорап, республиканың Матбуғат һәм киң мәғлүмәт саралары агентлығына 3 июнгә тиклем мөрәжәғәт итергә кәрәк. Иҫегеҙгә төшөрәбеҙ, тап 3 июндә Башҡортостанда аналог телевидениеһы эшмәкәрлеген туҡтата. Беренсе мультиплексҡа ингән “Рәсәй Башҡортостан” телеканалын да хәҙер миллионлаған кеше юғары сифатта ҡарай ала. Беҙҙең телекомпания Рәсәйҙә тәүгеләрҙән цифралы форматҡа күсте.


Бөгөн Мифтахетдин Аҡмулла исемендәге Башҡорт дәүләт педагогия университетында Рәсәйлеләр флэшмобы үтте\nПоэтик сара Рәсәй Конституцияһы көнөнә арналды. Бынан тыш, уҡыу йортонда бер ай элек иғлан ителгән Мостай Кәримдең «Рус түгелмен, ләкин россиян мин» шиғырын уҡыусылар конкурсына ла йомғаҡ яһалды. Видеояҙмалар донъяның төрлө төбәктәренән килгән, бөгөнгө флэшмобта уларҙың иң лайыҡлылары күрһәтелде.\nБыйыл Рәсәйҙең төп законы ҡабул ителеүгә 21 йыл тулды. Бер йыл үткәс дәүләт байрамы статусы алған. Ошо ваҡыттан алып ул күп милләтле Рәсәй халҡының уртаҡ байрамы һанала. Мифтахетдин Аҡмулла исемендәге Башҡорт дәүләт педагогия университетында үткән сара ла быға асыҡ миҫал. Студенттар Мостай Кәримдең шиғырҙарын башҡорт, татар, рус, ҡаҙаҡ, француз һәм башҡа телдәрҙә һөйләп ишеттерҙе. Конкурсҡа килгән видеояҙмаларҙы Йәштәр йәмәғәт палатаһының социаль селтәрҙәге төркөмөндә ҡарарға була. Ойоштороусылар фекеренсә, сара милләт-ара татыулыҡты нығытыуҙа оло әһәмиәткә эйә.


Шағир һүҙе – халыҡ намыҫы (шағир, дәүләт һәм йәмәғәт эшмәкәре Рауил Бикбаевтың 75 йәшенә ҡарата) // Йәмғиәт | новости башинформ.рф\nШағир һүҙе – халыҡ намыҫы (шағир, дәүләт һәм йәмәғәт эшмәкәре Рауил Бикбаевтың 75 йәшенә ҡарата)\n15:20, 12 декабря 2013 Йәмғиәт\nБөгөн Рауил Төхвәт улы Бикбаев үҙенең 75 йәшлек юбилейын билдәләй – ул башҡорт шиғриәтендә иң олпат, абруйлы шағирҙарҙың береһе, күренекле парламентарий һәм йәмәғәт эшмәкәре. Күптәргә ул Рауил Бикбай псевдонимы буйынса билдәле.\nРауил Төхвәт улы 1938 йылдың 12 декабрендә Ырымбур өлкәһе Покровка районының Үрге Ҡунаҡбай ауылында тыуған. 1953 йылда ете йыллыҡ мәктәпте тамамлай, 1953-1956 йылдарҙа Аҡбулаҡ педагогия училищеһында уҡый. Башҡорт дәүләт университетының филология факультетын тамамлай. Университетты тамамлағандан һуң 1962-65 йылдарҙа СССР Фәндәр академияһының Башҡортостан филиалы Тарих, тел һәм әҙәбиәт институты аспирантураһында уҡый. 1965 йылдан – ошо институттың әҙәбиәт бүлеге ғилми хеҙмәткәре. 1966 йылда – «Хәҙерге заман башҡорт шиғриәте» темаһына кандидатлыҡ, 1996 йылда докторлыҡ диссертацияларын уңышлы яҡлай. 1995-2011 йылдарҙа Башҡортостан Республикаһы Яҙыусылар союзы идараһына етәкселек итә. Фән менән күп ҡырлы әҙәби эшмәкәрлекте уңышлы берләштерә.\nИжади эшмәкәрлек менән Рауил Бикбаев студент йылдарында уҡ шөғөлләнә башлай. 1957 йылдан алып мәҡәләләр баҫтыра. 1962 йылда «Ағиҙел» журналында уның «Вокзал» исемле беренсе поэмаһы сыға. 1964 йылда "Дала офоҡтары" тигән тәүге шиғырҙар йыйынтығы донъя күрә. 60-сы йылдар аҙағында уның үҙенсәлекле «Автобиография» китабы баҫылып сыға.\nРауил Бикбаев шиғырҙар, әҙәбиәтте өйрәнеү һәм ғилми-тикшеренеү эштәренән торған 30-ҙан ашыу китап авторы. Уның ижадына тарихи фекерләү, тормошсан хәлдәрҙе фәлсәфәүи дөйөмләштерергә ынтылыу хас. Туған тел, мәҙәниәт һәм халыҡтың тарихы яҙмышы темалары мөһим урын биләй. Замананың киҫкен проблемалары «Халҡыма хат» шиғри монологында, «Һыуһаным, һыуҙар бирегеҙ!», «Баҙар балтаһы» поэмаларында сағылыш таба. Бикбаевтың шиғырҙары сағыу образлылыҡ, үҙенсәлекле символикаһы менән айырылып тора.\nРауил Бикбаев шиғриәттә эпик жанрҙары үҫтереүгә тос өлөш индерә. Үҙенең шиғырҙарында һәм поэмаларында шағир йыш ҡына традицион образдарға мөрәжәғәт итә.\nБөйөк шағир жанр формалары һәм һүрәтләү саралары өлкәһендә әүҙем эҙләнде һәм эҙләнә.\nРауил Төхвәт улы Башҡортостан Республикаһының мәҙәни һәм йәмәғәт тормошонда әүҙем ҡатнаша, даими рәүештә матбуғатта үткер публицистик һәм тәнҡит мәҡәләләре менән сығыш яһай.\nРауил Бикбаев Салауат Юлаев, Ғәлимов Сәләм, Рәми Ғарипов, Зәйнәб Биишева исемендәге республика премияларына лайыҡ булған. Почет Билдәһе, Дуҫлыҡ, Салауат Юлаев һәм «Башҡортостан Республикаһы алдындағы ҡаҙаныштары өсөн» ордендары менән наградланған. Уға «Өфө ҡалаһының Почетлы гражданы» исеме бирелгән.\n2007 йылда Рауил Төхвәт улы Бикбаев Башҡортостан Республикаһы Президент Советы составына инде. 2008 йылдың 2 мартында Башҡортостан Республикаһы Дәүләт Йыйылышы — Ҡоролтайға депутат итеп һайланды.